PRU15: Perdana Menteri Ismail Sabri berdepan saingan tiga penjuru di Parlimen Bera

(Senarai rasmi calon bertanding bagi kerusi itu diumumkan Pegawai Pengurus Pilihan Raya Parlimen Bera, Datuk Zaman Azam Mohamet Sarif pukul 11:23 pagi di Pusat Penamaan Calon, Dewan Konvensyen Majlis Daerah Bera)

BERA, 5 November- Perdana Menteri, Datuk Seri Ismail Sabri Yaakob berhadapan dua pencabar, masing-masing daripada Pakatan Harapan (PH) dan Perikatan Nasional (PN) dalam misinya untuk mempertahankan kerusi Parlimen Bera pada Pilihan Raya Umum ke-15 (PRU15).  Mewakili Barisan Nasional (BN) dalam saingan tiga penjuru itu, beliau yang merupakan penyandang kerusi sejak 2004 ditentang calon Abas Awang (PH-PKR) dan Datuk Asmawi Harun (PN-Bersatu).  Senarai rasmi calon bertanding bagi kerusi itu diumumkan Pegawai Pengurus Pilihan Raya Parlimen Bera, Datuk Zaman Azam Mohamet Sarif pukul 11:23 pagi di Pusat Penamaan Calon, Dewan Konvensyen Majlis Daerah Bera, di sini. Terdahulu, Zaman Azam mengumumkan calon boleh menyerahkan borang pencalonan bermula pukul 9:00 pagi dan tamat sejam kemudian.

Ismail Sabri yang sedondon berpakaian biru bersama isterinya Datin Seri Muhaini Zainal Abidin tiba di pusat penamaan calon pada pukul 8.55 pagi, ditemani tiga calon BN bagi DUN di bawah Parlimen Bera serta ratusan penyokong parti yang membawa bendera parti sebagai tanda sokongan. Asmawi dan Abas bersama calon-calon DUN parti masing-masing dan penyokong mereka tiba di pusat penamaan itu pada pukul 8.30 dan 8.50 pagi.

(Perdana Menteri, Datuk Seri Ismail Sabri Yaakob ((tengah)berhadapan dua pencabar, masing-masing daripada PH dan PN dalam misinya untuk mempertahankan kerusi Parlimen Bera pada PRU15)

Lebih 1,000 penyokong semua parti bertanding berkumpul di pekarangan dewan bagi memberi sokongan kepada calon masing-masing.Seramai 77,669 pengundi akan menunaikan tanggungjawab 19 November depan.

Daripada jumlah itu, 76,860 merupakan pengundi biasa, 3,521 pengundi tentera dan pasangan, 279 pengundi polis dan pasangan, dan 9 orang pengundi luar negara.

Sebelum menyerahkan borang penamaan Ismail Sabri berkumpul di Dataran Bera bersama penyokong-penyokongnya dan bertemu jentera Jalinan Rakyat di Kompleks Umno Dewan Padang Luas selepas selesai proses penamaan calon.

Pada pilihan raya umum 2018, Ismail Sabri yang juga Naib Presiden UMNO menang dalam saingan tiga penjuru dengan memperoleh majoriti 2,311 undi, menewaskan calon PKR Zakaria Abdul Hamid yang mendapat 18,499 undi manakala calon PAS Musaniff Ab Rahman memperoleh 8,096 undi.


PRU15: Shaiful Hazizi berdepan saingan lima penjuru di Merbok

(Lima calon yang bakal bertanding di parlimen Merbok)

MERBOK, 5 November- Parlimen P014 Merbok bakal menyaksikan pertembungan lima penjuru menyaksikan calon daripada UMNO yang mewakili Barisan Nasional (BN), Datuk Shaiful Hazizi Zainol Abidin akan menentang empat calon lain termasuk penyandung kerusi itu, Nor Azrina@Nurin Aina Abdullah Surip daripada (PKR) mewakili Pakatan Harapan (PH).Calon lain ialah, Datuk Mosin Abdul Razak daripada Parti Perikatan India Muslim Nasional (IMAN) mewakili Pejuang. Manakala Mohd Nazri Abu Hassan daripada Bersatu mewakili Perikatan Nasional (PN) dan Khairul Anuar Ahmad mewakili Parti Warisan.Penamaan calon bebas, Dinesh Muniandy (29) telah ditolak disebabkan pencadang tidak hadir dan calon membawa pencadang lain dengan tidak dilengkapi dokumen biarpun dia sempat sampai lima minit sebelum tempoh penutupan pusat penamaan calon (PPC) berakhir.Pegawai Pengurus P014 Merbok, Datuk Md Suhaimi Abd Rahman telah memberikan peluang 30 minit kepadanya hingga menyebabkan pengumuman tertangguh selama hampir sejam.Jumlah pemilih berdaftar bagi P014 Merbok adalah seramai 132,444 orang.

(Datuk Md Suhaimi Abd Rahman bergambar bersama calon parlimen Merbok)


Reezal Merican dicabar tiga calon lain di Kepala Batas

(Calon-calon bertanding kerusi P041 Kepala Batas)

KEPALA BATAS, 5 November- Penyandang kerusi parlimen P041 Kepala Batas, Datuk Seri Reezal Merican Naina Merican akan ditentang tiga calon lain menerusi pertembungan empat penjuru dalam Pilihan Raya Umum ke-15 (PRU15).Tiga calon tersebut ialah Danial Abd Majeed daripada Pakatan Harapan (PH), Dr Siti Mastura Mohamad mewakili Perikatan Nasional (PN) dan Hamidi Abdul Hassan daripada Gerakan Tanah Air (GTA).Pengesahan kesemua empat calon diumumkan Pegawai Pengurus Suruhanjaya Pilihan Raya (SPR) P041 Parlimen Kepala Batas, Zuklifli Rashid.Datuk Seri Reezal Merican mengekalkan kerusi Parlimen Kepala Batas untuk dua penggal sebelum ini iaitu pada PRU 2013 dan 2018.PRU 2018 lalu menyaksikan pertembungan tiga penjuru di antara calon Parti Keadilan Rakyat (PKR), Dr Zaidi Zakaria dan calon Parti Islam SeMalaysia (PAS), Dr Siti Mastura Mohamad serta Datuk Seri Reezal Merican Naina Merican yang mewakili Barisan Nasional (BN).Datuk Seri Reezal ketika itu menang dengan majoriti 4,736 undi.Aktiviti kempen akan berlangsung selama 14 hari bermula hari ini hingga 11:59 malam, 18 November.Pulau Pinang menawarkan keseluruhan 13 kerusi parlimen.

(Penyandang kerusi P041 Kepala Batas Datuk Seri Reezal Merican Naina Merican bersama penyokong BN)


Pertembungan empat penjuru di P043 Bagan

(Calon-calon P043 Bagan bersama Pegawai Pengurus Pusat Penamaan Calon, Baderul Amin Abd Hamid )

BAGAN, 5 November- Parlimen Bagan P043 menyaksikan pertembungan empat penjuru antara Barisan Nasional (BN), Pejuang, Pakatan Harapan (PH) dan Perikatan Nasional (PN).Pengumuman rasmi penamaan calon di Dewan Dato' Haji Ahmad Badawi itu diumumkan Pegawai Pengurus Pusat Penamaan Calon, Baderul Amin Abd Hamid pada jam 11:00 pagi tadi.Calon BN diwakili parti MCA, Tan Chuan Hong 55 tahun yang turut memegang jawatan Pengerusi MCA kawasan tersebut.Beliau akan dicabar parti Pejuang yang mempertaruhkan calon muka baharu berusia 35 tahun dari Parti India Muslim Nasional (IMAN), Mohammed Hafiz Mohamed Abu Bakar.Manakala PN diwakili calon Bersatu iaitu Alan Oh@Oh Teik Choon yang pernah memegang jawatan Pengerusi Parti Bangsa Malaysia (PBM) negeri. Namun pada PRU kali ini beliau memilih untuk bertanding dibawah tiket Bersatu.Paling mencuri tumpuan sudah tentu PH yang menampilkan penyandang parlimen Bagan sendiri iaitu Lim Guan Eng daripada parti DAP bagi mengekalkan kerusinya dikawasan tersebut.Pada PRU14, Guan Eng memenangi kerusi tersebut dengan majoriti undi sebanyak 43,902 undi daripada keseluruhan jumlah undi yang dimenangi sebanyak 51,653 undi.

Beliau menewaskan calon BN, Lee Beng Seng yang mendapat 7,751 undi, Huan Cheng Guan@Mejar Huan daripada Parti Cinta Malaysia, mendapat 502 undi dan Koay Xing Boon daripada Parti Bersama Malaysia yang mendapat 181 undi.

(Lim Guan Eng dismbut meriah penyokongnya ketika tiba di pusat penamaan calon)


PRU15: Mohd Zaid berdepan saingan 4 penjuru di Permatang Pauh

(Permatang Pauh bakal menyaksikan pertembungan empat penjuru)

BUKIT MERTAJAM, 5 November- Parlimen Permatang Pauh P044 menyaksikan pertembungan empat penjuru pada Pilihan Raya Umum ke-15 (PRU15) menyaksikan Datuk Mohd Zaidi Mohd Said daripada Barisan Nasional (BN) akan menentang Muhammad Fawwaz Mat Jan daripada Perikatan Nasional (PN), Mohd Nasir Othman mewakili Gerakan Tanah Air (GTA) dan Nurul Izzah Anwar mewakili Pakatan Harapan (PH) yang juga penyandang kerusi tersebut pada PRU14.Pengurus Pilihan Raya Permatang Pauh, Muzkhairil Muhamad ketika membuat pengumuman berkata, tiada permohonan ditolak dan kesemuanya layak bertanding.Proses penamaan calon P044 di Institut Kemahiran Tinggi Belia Negara, Bukit Mertajam secara keseluruhan berjalan lancar.Parlimen Permatang Pauh mempunyai 107,186 pengundi berdaftar yang terdiri daripada 52,690 pengundi lelaki dan 54,496 pengundi perempuan.

(Datuk Mohd Zaidi Mohd Said (tengah) wakil daripada Barisan Nasional (BN))


P005 Jerlun, Mukhriz dicabar tiga calon lain

KUBANG PASU, 5 November- Parlimen Jerlun menyaksikan pertembungan empat penjuru membabitkan calon Barisan Nasional (BN), Perikatan Nasional (PN), Pakatan Harapan (PH) dan Parti Pejuang Tanah Air (Pejuang).Menurut Pegawai Pengurus Pilihan Raya Parlimen Jerlun, Azmin Zainol Abidin, mereka yang layak bertanding adalah Datuk Othman Aziz (BN), Dr Abdul Ghani Ahmad (PN), Datuk Seri Mukhriz Tun Dr Mahathir (Pejuang) dan Dr Mohamed Fadzil Mohd Ali (PH).Beliau berkata demikian ketika membuat pengumuman penamaan calon di Pusat Penamaan Calon Parlimen Jerlun di Sekolah Menengah Kebangsaan Sains Kubang Pasu.Pada PRU15 kali ini, seramai 67,601 orang pemilih layak mengundi di kawasan Parlimen Jerlun.PRU14 lalu menyaksikan Datuk Seri Mukhriz yang bertanding bawah logo PKR menang dengan majoriti 5,866 undi. Beliau mengalahkan calon PAS iaitu Dr. Abdul Ghani Ahmad dan BN, Datuk Othman Aziz.

(Calon Pejuang, Datuk Seri Mukhriz Tun Dr Mahathir tiba bersama isterinya di Pusat Penamaan Calon Parlimen Jerlun di Sekolah Menengah Kebangsaan Sains Kubang Pasu)

(Calon PN,  Dr Abdul Ghani Ahmad)

(Calon PH, Dr Mohamed Fadzil Mohd Ali)


Tiga penjuru di Parlimen Pagoh, saingan buat penyandang kerusi, Muhyiddin

(Kerusi Parlimen Pagoh berdepan saingan tiga penjuru)

PAGOH, 5 November- Kerusi Parlimen Pagoh P143 menyaksikan saingan tiga penjuru antara Barisan Nasional (BN) diwakili bekas Timbalan Menteri Belia dan Sukan, Datuk Seri Razali Ibrahim, PKR diwakili calon pertama kali bertanding, Iskandar Shah Abd Rahman, manakala Perikatan Nasional (PN) diwakili penyandang kerusi itu yang menang pada PRU14, Tan Sri Muhyiddin Yassin. Kesemua calon mengemukakan borang pencalonan masing-masing sejam sebelum tempoh penamaan tamat tepat pukul 10:00 pagi.Pengumuman rasmi calon yang bertanding dibuat Pegawai Pengurus Pilihan Raya, Muhammad Helmi Ya'kub setengah jam selepas tempoh pencalonan ditutup.Muhyiddin yang juga Pengerusi PN, terawal menyerahkan borang pencalonannya sebaik pusat penamaan dibuka.Sementara calon PH, Iskandar Shah menjadi individu kedua tiba di pusat penamaan calon diikuti calon BN, Datuk Seri Razali Ibrahim. Proses penamaan calon berjalan lancar, tanpa sebarang kejadian tidak diingini meskipun berlaku perang mulut antara para penyokong BN dan PN.

(Pengumuman rasmi calon yang bertanding dibuat Pegawai Pengurus Pilihan Raya, Muhammad Helmi Ya'kub (kiri)setengah jam selepas tempoh pencalonan ditutup)

Suasana di Pusat Konvensyen Hab Pendidikan Pagoh di sini, sedikit tegang apabila penyokong kedua-dua parti berkenaan masing-masing bersorak dan berbalas 'ejekan' antara satu sama lain.Penyokong-penyokong ditempatkan secara bersebelahan dengan penjarakan kira-kira lima meter dan keadaan terkawal dengan anggota polis ditempatkan di kawasan terbabit bagi mengelak kejadian tidak diingini.Bagaimanapun, suasana ruang berhimpun penyokong PH tidak semeriah penyokong BN dan PN dengan jumlah kehadiran penyokong yang sedikit.Kesemua calon akan menjalani proses kempen pilihan raya selama dua minggu, sebelum hari pengundian pada 19 November ini.


Pertandingan lima penjuru di P098 Gombak

GOMBAK, 5 November- Proses penamaan calon kerusi parlimen P098 Gombak berjalan lancar pagi tadi di Sekolah Mengengah Kebangsaan Sungai Pusu.Pegawai Pengurus Pilihan Raya Nor Azlina Abd Aziz mengumumkan kerusi P098 Gombak akan menyaksikan pertandingan lima penjuru.Lima calon tersebut ialah Datuk Megat Zulkarnain Omardin dari Barisan Nasional (BN), Datuk Seri Mohamed Azmin Ali dari Perikatan Nasional (PN), Datuk Seri Amirudin Shari dari Pakatan Harapan (PH), Datuk Dr Aziz Jamaludin Mhd tahir dari Pejuang dan Calon Bebas, Ir Zulkifli Ahmad dari Parti Bahtera Sejahtera Malaysia.Berdasarkan data daftar pemilih sehingga 15 Oktober lalu, seramai 206,744 pengundi layak mengundi di Parlimen P098 Gombak pada PRU15 kali ini.

(Calon BN Datuk Megat Zulkarnain Omardin)

(Calon PN Datuk Seri Mohamed Azmin Ali (kanan) dan Datuk Seri Amirudin Shari dari Pakatan Harapan PH)


PRU15: Hishammuddin berdepan saingan tiga penjuru

(Calon kerusi Parlimen Sembrong, Hishammuddin (kiri), Hasni Abas (tengah) dan Aziz Ismail)

PALOH, 5 November- Parlimen Sembrong P153 di daerah Kluang, Johor menyaksikan pertembungan tiga penjuru antara wakil Barisan Nasional (BN), Perikatan Harapan (PH) dan Perikatan Nasional (PN).  Penyandang kerusi itu, Datuk Seri Hishamuddin Tun Hussein (BN) sekali lagi akan bertanding mempertahankan kerusi yang disandang sejak empat penggal lalu.  Beliau akan ditentang calon Hasni Abas (PH), 60 tahun serta Aziz Ismail (PN), 38 tahun. Semua borang pencalonan masing-masing diterima Pegawai Pengurus, Jamaludin A Hamid yang turut mengumumkan nombor giliran setiap calon.  Hasni yang juga Setiausaha Pengelola Keadilan Johor tiba kira-kira pukul 9.00 pagi, diikuti Aziz, lima minit kemudian.  Aziz juga merupakan Ketua Penerangan Sembrong dan anak jati kelahiran Felda Bukit Tongkat, Kluang.  Parlimen Sembrong mempunyai 54,982 pengundi berdaftar dengan dua DUN iaitu Kahang dan Paloh. Pada PRU14 lalu, Hishammuddin selaku penyandang kerusi Parlimen Sembrong, meraih sebanyak 21,353 undi dan menang dengan majoriti 6,662 undi selepas menewaskan calon PKR iaitu Onn Abu Bakar yang meraih 14,691 undi.

(Calon parlimen Sembrong menghantar borang pencalonan pagi tadi)


Penamaan calon P035 meriah dihadiri ribuan penyokong, bakal menyaksikan pertandingan empat penjuru

(Calon-calon bertanding kerusi P.035 Kuala Nerus)

KUALA NERUS, 5 November- Proses penamaan calon bagi P035 Kuala Nerus berjalan lancar.Kawasan parlimen itu menyaksikan pertembungan empat penjuru antara empat parti bertanding iaitu Barisan Nasional (BN), Perikatan Nasional  (PN), Pakatan Harapan (PH) dan Parti Bumiputera Perkasa Malaysia (Putra).Lebih 2,000 penyokong kedua-dua parti dominan UMNO dan Pas hadir berarak memberi sokongan kepada calon parti masing-masing seawal pukul 7:00 pagi.Tidak terkecuali penyokong parti Putra dan Amanah.Calon daripada PN, Datuk Dr. Alias Razak manjadi calon pertama hadir menyerahkan borang pukul 9:06 pagi.Calon daripada BN, Datuk Seri Dr Khairuddin Aman Razali pula menyerahkan borang pukul 9:11 pagi bersama penyokongnya Datuk Seri Ahmad Razif Abd Rahman dan Apli Mohd Yusof sebagai pencadang.Diikuti calon daripada Amanah, Datuk Seri suhaimi hashim menghantar borang pukul 9:15pagi.Manakala calon Putra, Azaha Wahid merupakan calon terakhir mengemukakan borang pencalonan pukul 9:21 pagi.Pengumuman calon disempurnakan pegawai pengurus pilihanraya Kuala Nerus, Ahmad Azizi Zulkifli.

(Calon PN, Datuk Dr. Alias Razak bersama penyokong)

(Calon BN, Datuk Seri Dr Khairuddin Aman Razali bersama penyokong)


Tun Mahathir ditentang empat pencabar di Langkawi

LANGKAWI, 5 November- Pertembungan lima penjuru disaksikan di kerusi P.004 Langkawi apabila Pegawai Pengurus Pilihan Raya Kawasan Langkawi, Datuk Abdul Ghafar Yahya mengumumkan calon-calon berdaftar tepat pukul 10.50 pagi tadi dengan tiada borang pencalonan ditolak. Calon tersebut terdiri daripada penyandang kerusi Parlimen itu, Tun Dr Mahathir Mohamad dari PEJUANG mewakili GTA selain ditentang oleh 4 calon lain antaranya dari Barisan Nasional, Datuk Armishah Siraj. Turut bertanding pada PRU kali ini ialah calon dari Pakatan Harapan, Zabidi Yahya, calon dari Perikatan Nasional iaitu Datuk Suhaimi Abdullah dan calon Bebas, Abdul Kadir Sainudin.

(Tun Dr Mahathir diiringi isteri, tiba di Pusat Penamaan Calon Pejabat Daerah Langkawi pada pukul 8:45 pagi)


PRU15: Empat penjuru di parlimen Padang Terap

(Datuk Seri Mahdzir Khalid tiba di PPC Pejabat Daerah dan Tanah Padang Terap)

PADANG TERAP, 5 November- Di Parlimen Padang Terap, Kedah menyaksikan pertandingan empat penjuru antara calon Barisan Nasional (BN); Perikatan Nasional (PN); Pakatan Harapan (PH); dan Parti Pejuang Tanah Air (PEJUANG).  Senarai nama calon yang layak bertanding bagi Parlimen Padang Terap diumumkan oleh Pegawai Pengurus Pilihan Raya P007 Padang Terap, Datuk Abd Ghani Zainudin di Pusat Penamaan Calon (PPC) Pejabat Daerah dan Tanah Padang Terap di Kuala Nerang, Padang Terap, Kedah.  Mereka yang layak bertanding mewakili BN ialah Menteri Pembangunan Luar Bandar yang juga penyandang kerusi parlimen itu iaitu Datuk Seri Mahdzir Khalid.  Beliau akan dicabar calon daripada Perikatan Nasional (PN), Ustaz Nurul Amin Hamid; Muaz Abdullah (PH); dan Razali Lebai Salleh (PEJUANG).  Pada PRU15 kali ini, seramai 59,806 orang pemilih layak mengundi di kawasan Parlimen Padang Terap.  Untuk rekod pada PRU14 lalu, Datuk Seri Mahdzir menang kerusi parlimen Padang Terap dengan majoriti 1,099 undi menewaskan calon daripada PAS dan PKR.

(PPC Pejabat Daerah dan Tanah Padang Terap di Kuala Nerang)


PRU15: Sepang bakal menyaksikan pertembungan 8 penjuru

(Lapan calon kerusi Parlimen Sepang di PPC, Dewan Komuniti Serbaguna)

SEPANG, 5 November- Lapan calon kerusi Parlimen Sepang selesai menyerahkan borang pencalonan masing-masing di Pusat Penamaan Calon (PPC), Dewan Komuniti Serbaguna. Ia sekali gus bakal menyaksikan pertembungan lapan penjuru di P113 Sepang pada Pilihan Raya Umum ke-15 (PRU15). Lima calon mewakili parti politik iaitu Barisan Nasional (BN), Perikatan Nasional (PN), PEJUANG, Pakatan Harapan (PH), Parti Rakyat Malaysia (PRM) dan tiga calon bebas turut hadir bersama dua pencadang dan penyokong. Calon BN diwakili Anuar Basiran, Datuk Seri Rina Harun (PN), Aiman Athirah Al-Jundi (PH-AMANAH), Datin Paduka Che Asmah Ibrahim (PEJUANG) dan Nageswaran Ravi (PRM). Muneswaran A/L Muhthiah, Mohd Syahrul bin Mat Sari serta Datuk Mohd Daud Leong daripada calon bebas.Kemeriahan pesta demokrasi itu dihangatkan dengan laungan serta sorakan semangat daripada semua penyokong yang hadir di luar perkarangan dewan.Lebih 50 anggota polis mengawal selia perkarangan luar dan dalam PPC sejak 7.00 pagi tadi, terutama, ketika perarakan masuk calon bagi memastikan proses penamaan calon berjalan lancar. Pada PRU14, Parlimen Sepang dimenangi Parti Keadilan Rakyat (PKR) yang diwakili Mohamed Hanipa Madin dengan jumlah undi 46,740 dengan majoriti 18,705.

(Anuar Basiran (tengah) mewakili Barisan Nasional)


Tindakan tegas terhadap sebarang cubaan cetus kekecohan sepanjang hari penamaan calon

KUALA TERENGGANU, 5 November - Polis Terengganu tidak akan berkrompromi terhadap sebarang cubaan mencetuskan kekecohan sepanjang hari penamaan calon di negeri itu, kata Ketua Polis, Datuk Rohaimi Md Isa di sini.Tindakan tegas akan dikenakan kepada mereka yang terlibat menimbulkan rasa tidak tenteram orang ramai.

(Rohaimi bercakap kepada media selepas meninjaupersediaan akhir pusat penamaan calon PRU15 di Stadium Negeri, di sini)

"Kepada semua penyokong-penyokong daripada mana-mana parti pun hendaklah mengawal situasi, janganlah menimbulkan keadaan huru hara ataupun sebarang provokasi yang tidak sewajarnya."Jadi biarlah ia berjalan secara lancar untuk ketenteraman masyarakat dan kebaikan masyarakat secara keseluruhannya," katanya.

Lebih 1,000 pegawai serta anggota polis ditugaskan bagi menjaga keselamatan dan ketenteraman awam.


Khairy berdepan saingan tujuh penjuru  di Parlimen Sungai Buloh

(Laluan utama di Persiaran Atmosfera yang menempatkan pusat penamaan calon turut ditutup kira-kira 100 meter daripada pintu pusat penamaan calon berkenaan)

SUNGAI BULOH, 5 November -Parlimen Sungai Buloh menyaksikan pertembungan tujuh penjuru melibatkan calon Barisan Nasional (BN), Khairy Jamaluddin yang akan menentang calon Perikatan Nasional (PN), Mohd Ghazali Md Hamin dan calon Pakatan Harapan (PH), R. Ramanan.

Calon-calon bertanding diumumkan Pengurus Pilihan Raya P107 Sungai Buloh, Mohd Jusni Hashim yang turut memaklumkan bahawa tiada borang pencalonan yang ditolak.

"Calon lain adalah dari Pejuang, Mohd Akmal Mohd Yusoff, calon Parti Rakyat Malaysia (PRM), Ahmad Zuflis Faiza serta calon bebas Syed Abdul Razak Syed Long Alsagoff dan Nurhaslinda Basri," katanya.Khairy yang juga Menteri Kesihatan, buat pertama kali bertanding di kawasan parlimen itu selepas bertukar dari kawasan parlimen Rembau.Khairy tiba di Dewan Kenanga, Pejabat Daerah dan Tanah Petaling, Sungai Buloh bagi menghantar borang pencalonan parlimen berkenaan pada Hari Penamaan Calon Pilihan Raya Umum ke-15 (PRU15) di sini kira-kira pukul 8:50 pagi.Proses penamaan calon Parlimen P107 Sungai Buloh ditutup pada pukul 10.00 pagi dan kesemua calon selesai urusan penyerahan borang penamaan calon sebelum tamat waktu ditetapkan.Keadaan pusat penamaan calon bagi kerusi Parlimen Sungai Buloh di Dewan Kenangan, Pejabat Daerah dan Tanah Petaling, dilihat tenang dengan penyokong parti bertanding mula memenuhi kawasan yang disediakan pihak berkuasa seawal 8:00 pagi.

(Calon Barisan Nasional (BN) bagi Parlimen P107 Sungai Buloh Khairy Jamaluddin (dua, kanan) melambaikan tangan kepada pihak media ketika berada di Dewan Kenanga, Pejabat Daerah dan Tanah Petaling bagi proses penamaan calon sempena Pilihan Raya Umum ke-15 (PRU15), hari ini/BERNAMA)

Laluan utama di Persiaran Atmosfera yang menempatkan pusat penamaan calon turut ditutup kira-kira 100 meter daripada pintu pusat penamaan calon berkenaan.Kerusi Parlimen Sungai Buloh dianggap 'kerusi panas', sebelum ini  dimenangi R. Sivarasa daripada Parti Keadilan Rakyat (PKR) dengan majoriti 26,634 pada Pilihan Raya Umum Ke-14 (PRU14) lalu.Pada PRU14, daftar pemilih untuk Parlimen Sungai Buloh adalah seramai 90,707 dan jumlah itu bertambah menjadi 158,090 bagi PRU15.Daripada jumlah berkenaan, 9.25% pemilih adalah golongan belia berumur 18 hingga 20 tahun.


Polis Selangor tidak berkompromi pihak yang mengganggu proses PRU15 - Arjunaidi

SHAH ALAM, 4 November- Tiada pengecualian terhadap mana-mana pihak yang melakukan kesalahan pada hari penamaan calon dan hari pengundian serta sepanjang 14 hari kempen PRU15 di Selangor.Ketua Polis Selangor, Datuk Arjunaidi Mohamed menegaskan tindakan sewajar akan diambil berdasarkan lunas undang-undang, termasuk mengikut Akta Pilihan Raya 1958 dan Akta Perhimpunan Aman 2012.Datuk Arjunaidi berkata pihaknya akan menggunakan kekuatan sepenuhnya bagi menghadapi PRU-15 dan memberi komitmen bagi memastikan keselamatan serta ketenteraman awam."Kita melaksanakan sesuatu penguatkuasaan adalah mengikut lunas undang-undang sedia ada terutama sekali Akta Kesalahan Pilihan Raya 1954 dan juga akta-akta lain.Kita akan gunakan sepenuhnya untuk mengelakkan daripada mana-mana pihak yang cuba mengganggu proses pilihan raya ini. Kita sudah kenal pasti kawasan lokasi 'panas', ada 77 tempat. Maka, tempat-tempat ini kita akan beri tumpuan yang lebih," kata Arjunaidi kepada RTM ketika ditemui di Shah Alam.Sementara itu, polis Selangor juga akan menutup laluan di sembilan daerah sempena hari penamaan calon esok, melibatkan Petaling Jaya, Klang Utara, Shah Alam, Kajang, Gombak, Hulu Selangor, Ampang Jaya, Sungai Buloh dan Sabak Bernam.Di samping itu, jalan utama di Jalan Persiaran 3, Bandar Baru Selayang dan Lorong SMK Sungai Pusu di Gombak turut ditutup.

(Suruhanjaya Pilihan Raya Malaysia (SPR) telah menetapkan esok, Sabtu (5 November 2022)sebagai hari penamaan calon PRU15)


PRU15: Polis Sabah ketatkan kawalan di 10 kawasan panas sepanjang kempen

KOTA KINABALU, 4 November - Polis akan mengetatkan kawalan di 10 kawasan yang dikenal pasti sebagai kawasan panas di Sabah sepanjang tempoh berkempen Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya.Pesuruhjaya Polis Sabah Datuk Idris Abdullah berkata kawasan dikenal pasti adalah Parlimen Sepanggar, Kota Kinabalu, Putatan, Papar, Kudat, Libaran, Sandakan, Lahad Datu, Semporna dan Tawau.“Seramai 7,028 anggota Polis Diraja Malaysia di Sabah akan bertugas sepanjang berlangsungnya PRU15,” katanya dalam kenyataan hari ini.

Suruhanjaya Pilihan Raya menetapkan penamaaan calon bagi PRU15 dan PRK DUN Bugaya pada esok, pengundian awal pada 15 Nov manakala hari pengundian pada 19 Nov.Calon boleh berkempen selama 14 hari bermula 5 Nov hingga 11.59 malam pada 18 Nov dengan mematuhi undang-undang serta peraturan kempen.Idris berkata penugasan anggota keselamatan semasa proses penamaan calon esok melibatkan seramai 2,141 anggota di 26 tempat yang dijadikan sebagai pusat penamaan calon.“Penyokong bagi setiap parti politik yang hadir di pusat penamaan juga dinasihatkan agar tidak melakukan sebarang provokasi, tidak meletakkan kenderaan yang menghalang lalu lintas dan penggunaan dron juga tidak dibenarkan,” katanya.Idris berkata polis telah mengenal pasti 86 kawasan di negeri itu yang sukar dilalui oleh kenderaan dan memerlukan perkhidmatan helikoptar untuk membawa peti undi. - BERNAMA


Penamaan Calon PRU15: Polis Selangor kenal pasti "kawasan panas"

SHAH ALAM, 4 November- Selangor dilihat memiliki 77 kawasan 'panas' Pilihan Raya Umum ke-15 (PRU15), dengan Polis Kontinjen Selangor mengambil keputusan menempatkan 13,836 pegawai dan anggotanya bagi memastikan keadaan terkawal.Bagi penamaan calon sahaja yang dijadualkan berlangsung esok, seramai 4,956 pegawai dan anggota akan ditempatkan di 22 pusat penamaan calon. Ketua Polis Selangor, Datuk Arjunaidi Mohamed berkata keutamaan kawalan keselamatan akan diberi kepada lima kerusi panas dan beberapa kawasan yang bakal ditandingi calon "berpengaruh" terutama kepimpinan tertinggi parti masing-masing."Kita menjangkakan beberapa kerusi parlimen yang mana persaingannya agak seimbang ataupun sengit antara dua atau tiga parti. Kita turut mengenal pasti mungkin Sabak Bernam, Sungai Besar, Kuala Selangor, Gombak dan mungkin Sungai Buloh. "Kita turut mengambil kira kerusi-kerusi yang dipertandingkan yang mana akan bertandingnya terdiri daripada calon-calon nama besar yang telah kita kenal pasti iaitu di Gombak, juga di Shah Alam, Sungai Buloh, Ampang, Pandan, Kuala Selangor, Sepang," kata Arjunaidi dalam sidang media khas di Ibu Pejabat Kontinjen Polis Selangor di sini. Selangor mempunyai 22 kerusi Parlimen dan 56 kerusi Dewan Undangan Negeri (DUN) yang melibatkan 945 daerah mengundi jumlah saluran sebanyak 6,219.

(Datuk Arjunaidi berkata polis Selangor kenal pasti "kawasan panas")


Tidak mahu calon Ketereh terkapai-kapai, Annuar tolak tawaran PN

(Annuar Musa hadir ke Dewan UMNO Negeri Kelantan bagi memberi sokongan kepada calon-calon yang bakal bertanding esok/FOTO FB Annuar Musa)

KOTA BHARU, 4 November - Penyandang Parlimen Ketereh, Tan Sri Annuar Musa mengakui telah menolak tawaran beberapa parti lain termasuk Perikatan Nasional (PN) untuk bertanding pada Pilihan Raya Umum ke-15 (PRU-15).Beliau mendedahkan ramai membuat tawaran namun beliau tetap dengan pendirian untuk kekal bersama UMNO.Annuar yang juga Menteri Komunikasi dan Multimedia berkata, ramai yang menganggap beliau akan membuat kejutan pada hari penamaan calon."Ada yang berkata esok masih ada lagi peluang, boleh buat kejutan lagi, tapi pada saya ini bukan kejutan."Apa yang pasti tiada sebarang kejutan. Ini soal prinsip dan pegangan dan saya terpaksa terus terang kalau ada parti lain mengajak saya, saya kata tak boleh berbuat demikian."Bukan saya benci pada parti lain tapi memang begitulah pegangan saya," katanya.Sebagai 'orang lama' UMNO Bahagian Ketereh, Tan Sri Annuar menyatakan kesediaan membantu calon BN Parlimen Ketereh, Marzuani Ardila Ariffin, untuk mempertahankan kerusi itu. "Kalau saya serahkan kepada Marzuani seorang, kesian lah dia. Takkan saya nak biarkan dia terkapai-kapai.“Sejak arwah ayah dia (Marzuani) masih hidup dia telah menyokong saya, malah ibunya juga sehingga kini menjadi penyokong saya, kadang-kadang ibunya masak makanan pun hantar ke rumah saya.“Orang-orang ini pernah berkorban untuk saya, jadi bila tiba giliran mereka (Marzuani) saya perlu berkorban sedikit."Pagi tadi saya panggil Datuk Alwi dan Marzuani untuk buat persediaan sebaik mungkin," tambahnya lagi.

(Annuar Musa melawat rumah mangsa ribut dan menyampaikan bantuan kepada mereka petang tadi di Ketereh/FOTO FB Annuar Musa)

Terdahulu, calon Perikatan Nasional (PN) Parlimen Ketereh, Mejar Jeneral (B), Datuk Khlir Mohd. Nor mendakwa beliau belum menerima watikah pelantikan untuk proses penamaan calon PRU15 esok.Menurut Khlir, watikah untuk penggunaan logo bulan mewakili parti Pas yang ditandatangani Presiden Pas ,Tan Sri Abdul Hadi Awang sepatutnya diterima sebaik diumumkan sebagai calon malam kelmarin.Dakwanya, perkara itu menimbulkan rasa pelik dan seperti ada sesuatu yang berlaku dan berkemungkinan ada kejutan menjelang esok.


PRU15: Muka baharu jadi pilihan, orang lama tidak dilupakan

KUALA LUMPUR, 4 November -  Pilihan Raya Umum Ke-15 (PRU15) kali ini menyaksikan parti politik banyak mempertaruhkan muka baharu.Turut diberi peluang untuk bertanding ialah sosok berpengalaman yang telah terbukti kepimpinan masing-masing.Calon muka baharu dan muda menjadi sebahagian aspirasi parti menawan hati terutama golongan belia.Pemilihan Shahril Hamdan sebagai calon Barisan Nasional (BN) di Alor Gajah misalnya membuktikan wujud penerus legasi kepimpinan parti.Seorang lagi pendatang baharu Tengku Datuk Seri Zafrul Tengku Abdul Aziz dijangka mampu memberi saingan sengit di Kuala Selangor.Dari Rembau ke Sungai Buloh, turut tercalon individu berpengalaman dan berkaliber Khairy Jamaluddin yang diberi tanggungjawab di tempat baharu iaitu Sungai Buloh.Kewibawaan ketiga-tiga pemimpin membantu pentadbiran kerajaan 'Keluarga Malaysia' menjadi kayu ukur kepada parti untuk diketengahkan dalam PRU15 kali ini.

Percaturan calon membabitkan muka baharu turut dilaksana di setiap negeri.Di Pahang, lebih 70 peratus calon (BN) merupakan orang baharu.Johor BN pula mengetengahkan 60 peratus calon baharu, sementara Perikatan Nasional (PN) 72 peratus .Pertembungan antara Timbalan Presiden Bersatu, Datuk Seri Ahmad Faizal Azumu dengan Ketua Pembangkang, Datuk Seri Anwar Ibrahim di Parlimen Tambun bakal mencuri tumpuan dalam PRU15.Mereka dijangka ditentang calon (BN), Datuk Aminuddin Md Hanafiah dan Gerakan Tanah Air (GTA), Abdul Rahim Tahir.Parlimen Gombak bakal menyaksikan pertembungan hangat antara calon (PN), Datuk Seri Mohamed Azmin Ali dengan anak muridnya; Datuk Seri Amirudin Shari daripada (PH) dan Datuk Megat Zulkarnain Omardin mewakili (BN).Kerusi Simpang Renggam juga panas apabila bekas Menteri Besar Johor mewakili (BN), Datuk Seri Hasni Mohamad akan bertembung dengan calon (PH) Maszlee Malik, Mohd Fazrul Kamat (PN) dan Kamal Kuskin (GTA).Manakala di Bentong, perebutan kerusi antara calon (BN); Tan Sri Liow Tiong Lai dengan calon (PH), Young Syefura Othman dan calon (PN), Datuk Roslan Hassan.Perletakan Bekas Timbalan Menteri Belia dan Sukan; Wan Ahmad Fayhsal Wan Ahmad Kamal sebagai calon PAS di Machang, turut mencuri tumpuan.Tiga selebriti diketengahkan GTA dalam PRU15 iaitu Datuk Seri Idris Md. Yusof atau lebih dikenali Eizlan Yusof , Ahmad Idham Ahmad Nazri dan Azlan Sani Zawawi atau lebih dikenali sebagai Lando Zawawi.Sementara itu, BN turut memberi peluang kepada orang lama iaitu bekas Menteri Besar Terengganu, Datuk Seri Dr Ahmad Said dan bekas Timbalan Menteri di Jabatan Perdana Menteri, Datuk Dr Mashitah Ibrahim yang bakal membuat kemunculan semula.Selain aspek calon, buat julung kalinya PRU15 turut menampilkan beberapa parti baharu diberi kepercayaan gabungan masing-masing untuk bertanding.Laporan wartawan Syamimi Saripan.


Ahli, pemimpin BN perlu fokus menjelang PRU15, elakkan konflik - Ismail Sabri

BERA, 4 November- Ahli serta pemimpin Barisan Nasional (BN) khususnya UMNO diminta mengetepikan segala perbezaan dan masalah yang timbul berhubung keputusan calon yang bertanding mewakili gabungan itu pada Pilihan Raya Umum ke-15 (PRU15).Menurut Perdana Menteri yang juga Naib Presiden UMNO, Datuk Seri Ismail Sabri Yaakob, setiap perkara dan keputusan dibuat demi kebaikan parti.Justeru, tugas setiap ahli parti adalah untuk bekerja bersama-sama dan saling menyokong untuk memastikan kemenangan BN pada PRU15 kali ini. “Apa yang penting adalah parti. Permasalahan yang berlaku di beberapa bahagian dan parlimen adalah perkara yang biasa menjelang PRU namun seperti yang saya katakan dahulu, tidak semua akan bertanding walaupun ramai calon yang layak tetapi hanya seorang sahaja yang akan terpilih akan mewakili Barisan Nasional (BN)," kata Ismail kepada pemberita RTM selepas meninjau persiapan jentera pilihan raya BN di bilik gerakan BN parlimen Bera.

(Naib Presiden UMNO, Datuk Seri Ismail Sabri Yaakob ditemui media di Bera hari ini selepasmeninjau bilik gerakan BN bagi parlimennya)

Dalam perkembangan berkaitan, Datuk Seri Ismail Sabri yang juga penyandang kerusi Parlimen Bera menasihatkan agar ahli dan penyokong semua parti yang hadir pada proses penamaan calon esok agar menjaga displin serta mengelakkan perbuatan provokasi.  "Pada esok hari, ramai yang akan hadir untuk menyokong calon dan wakil masing-masing. Jaga disiplin, keselamatan dan elakkan provokasi. Kita mahu proses PRU yang harmoni," tambahnya. Ismail Sabri yang akan mempertahankan kerusi itu dijangka bakal berdepan saingan daripada calon Pakatan Harapan, Abas Awang (PKR) dan Perikatan Nasional (PN), Asmawi Harun (Bersatu).  Suruhanjaya Pilihan Raya (SPR) menetapkan 19 Disember 2022 sebagai hari pengundian manakala undi awal pada 15 November 2022.


Calon dinasihat buat semakan awal, pastikan borang lengkap

(Simulasi penamaan menjelang penamaan calon esok/FOTO Tuan Ikram)

KEPALA BATAS, 4 November - Semua calon yang akan bertanding bagi Pilihan Raya Umum ke-15 (PRU15) di Parlimen Kepala Batas disaran memastikan borang mereka lengkap sepenuhnya.Pegawai Pengurus, Zulkifli Rashid berkata ia bagi mengelak pencalonan mereka ditolak pada hari penamaan calon esok. "Selain borang, resit pembayaran deposit hendaklah dibawa bersama sebagai bukti. "Kita juga telah menghubungi calon untuk berjumpa wakil SPR bagi melakukan semakan awal, mana-mana calon yang buat kesilapan kekurangan maklumat yang sepatutnya diisi dalam borang, mereka dinasihatkan untuk memperbetulkan borang tersebut agar borang mereka diterima," katanya selepas sesi simulasi di sini hari ini.

Sementara itu, Ketua Polis Daerah Seberang Perai Utara, Asisten Komisioner Mohd. Radzi Ahmad berpuas hati dengan proses simulasi yang dijalankan hari ini. Beliau berharap kesemua calon memberi kerjasama penuh bagi memudahkan proses penamaan calon esok.Antara calon yang dijangka bertanding bagi kerusi Parlimen Kepala Batas esok ialah Datuk Seri Reezal Merican Naina Merican (UMNO - BN), Danial Abd Majeed (PH - MUDA), Dr Mastura Mohamad (Perikatan Nasional - PAS) dan Hamidi Abdul Hassan (GTA - BERJASA).


Tular aku janji calon UMNO, SPRM buka kertas siasatan

KUALA LUMPUR, 3 November- Suruhanjaya Pencegahan Rasuah Malaysia (SPRM) telah membuka kertas siasatan berhubung penularan surat yang dikatakan aku janji calon UMNO untuk menyokong Presiden, Datuk Seri Ahmad Zahid Hamidi sebagai Perdana Menteri, tular.Ketua Pesuruhjayanya, Tan Sri Azam Baki yang mengesahkan perkara itu berkata SPRM ada menerima laporan berhubung penularan surat aku janji berkenaan. Kes disiasat di bawah Seksyen 23 Akta SPRM 2009 kerana salah guna kuasa.Aku janji dengan kepala surat UMNO yang tular memaparkan tandatangan Datuk Seri Dr Ahmad Zahid dan Setiausaha Agung, Datuk Seri Ahmad Maslan.Ia antara lain menyatakan ikrar calon UMNO dan Barisan Nasional yang menang pada PRU15 untuk mencalonkan serta menyokong Datuk Seri Dr Ahmad Zahid sebagai Perdana Menteri.SPRM akan memanggil pihak yang berkaitan bagi membantu siasatan kes terbabit.Antara yang akan dipanggil, Datuk Seri Dr Shamsul Anuar Nasarah yang namanya disebut dalam aku janji berkenaan.Dalam pada itu, Datuk Seri Dr Ahmad Zahid menerusi Facebook beliau menyifatkan surat aku janji tersebut sebagai satu lagi fitnah kepada Barisan Nasional (BN).

(Aku janji dengan kepala surat UMNO yang tular memaparkan tandatangan Datuk SeriDr Ahmad Zahid dan Setiausaha Agung, Datuk Seri Ahmad Maslan)


Punca saya tidak tersenarai sebagai calon PRU15 diketahui hari ini - Noh Omar

SHAH ALAM, 4 November - Persoalan mengapa Menteri Pembangunan Usahawan dan Koperasi, Tan Sri Noh Omar tidak tersenarai sebagai calon Pilihan Raya Umum ke-15 (PRU15) akan diketahui sepenuhnya hari ini.Perkara tersebut akan dijelaskan beliau dalam majlis pengenalan calon di Tanjung Karang, Selangor.Jelas Pengerusi Barisan Nasional (BN) Selangor itu, beliau bersifat terbuka dan tidak mempunyai sengketa dengan Ketua Wanita UMNO Bahagian Tanjong Karang, Datuk Habibah Mohd Yusof yang dicalonkan bagi kerusi Parlimen itu.

"Presiden parti beritahu saya...kita bagi tempoh dua hari katanya akan panggil saya balik untuk berbincang semula mengenai calon di Tanjung Karang. Jadi saya tunggu panggilan daripada presiden parti untuk berbincang dengan saya tetapi tidak ada respon," katanya.Tambah Noh, beliau akur kerana tidak tersenarai sebagai calon untuk mempertahankan kerusi Tanjung Karang.


Calon PRU15 dilarang sampaikan khutbah Jumaat di Pulau Pinang

BUTTERWORTH, 4 November - Khutbah Jumaat di Pulau Pinang hanya boleh disampaikan oleh khatib yang dilantik dan menggunakan teks yang disediakan Jabatan Hal Ehwal Agama Islam Negeri Pulau Pinang. Yang Dipertua Majlis Agama Islam Negeri Pulau Pinang, Datuk Ir Ahmad Zakiyuddin Abdul Rahman berkata tiada calon politik diberi kebenaran untuk menyampaikan khutbah Jumaat di masjid. Ini bagi mengelak institusi itu dicemari perkara yang tidak diingini dan mencetuskan suasana tidak harmoni.

"Masjid-masjid di Pulau Pinang...khutbah Jumaat seharusnya disampaikan oleh khatib yang telah dilantik jadi kita tidak menggalakkan individu-individu yang di luar daripada kumpulan tersebut untuk menyampaikan khutbah terutama sekali di dalam musim Kempen PRU15 ini," katanya ketika ditemui pemberita selepas melancarkan Bulan Zakat Negeri Pulau Pinang di Masjid Daerah Seberang Perai Utara, di sini.  Tambah Zakiyuddin, parti politik juga diingatkan supaya tidak memasang bendera, kain rentang dan poster di pagar atau dalam kawasan masjid kerana ia merupakan satu kesalahan.


31,183 petugas polis, unit dron pantau proses penamaan calon

KUALA LUMPUR, 4 November - Polis Diraja Malaysia (PDRM) akan menggerakkan 31,183 petugas serta aset dron di seluruh negara bagi menjamin keselamatan dan ketenteraman awam sempena hari penamaan calon Pilihan Raya Umum Ke-15 (PRU15), esok.Pengarah Jabatan Keselamatan Dalam Negeri dan Ketenteraman Awam Bukit Aman, Datuk Seri Hazani Ghazali berkata ia membabitkan tugas pemantauan petugas beruniform dan tidak beruniform serta Unit Dron PDRM.Beliau yang juga Pengarah Operasi PDRM bagi PRU15 berkata PDRM sentiasa bersiap siaga bagi memastikan keselamatan dan ketenteraman awam terjamin sepanjang proses penamaan calon PRU15 berlangsung.

"PDRM menyeru semua pihak yang terbabit agar memberi kerjasama dalam mematuhi undang-undang dan mengelak daripada melakukan sebarang provokasi," katanya menerusi kenyataan.Penamaan calon bagi PRU15 akan berlangsung esok di seluruh negara membabitkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).Tempoh mengemukakan kertas penamaan calon bermula 9 pagi hingga 10 pagi di 222 pusat penamaan calon antaranya terdiri daripada pejabat daerah, dewan orang ramai dan dewan sekolah di seluruh negara.Turut diadakan serentak adalah penamaan calon bagi Pilihan Raya Kecil (PRK) DUN Bugaya, Sabah.


Tambun, Larut dan Bagan Datuk, lokasi 'panas' PRU15

IPOH, 3 November - Tambun, Larut dan Bagan Datuk, kawasan yang dikenal pasti polis Perak sebagai lokasi 'panas' pada Pilihan Raya Umum ke-15 (PRU15).  Ketua Polis Perak, Datuk Mohd Yusri Hassan Basri berkata penetapan itu dibuat berdasarkan kepada calon dan parti yang bertanding di ketiga-tiga kawasan tersebut.  Pertambahan anggota akan dibuat di kawasan tersebut berdasarkan kepada kajian dan penilaian oleh Ketua Polis Daerah sekiranya berlaku situasi tidak aman di kawasan panas berkenaan.  "Kita akan mengenal pasti dan membuat penilaian serta kajian jika berlaku pertembungan atau kecenderungan ketidakamanan.Kita akan menambah anggota di kawasan lokasi panas tersebut dan bergantung kepada Ketua Polis Daerah untuk membuat penugasan di kawasan pusat penamaan calon tersebut," kata Mohd Yusri kepada RTM dalam sidang media khas di sini.Seramai 7,963 pegawai dan anggota akan diatur gerak sepanjang PRU15 ketika hari penamaan calon, tempoh berkempen, undi awal dan hari mengundi.  Penugasan itu turut dibantu Sukarelawan Simpanan Polis Polis Diraja Malaysia (SSPPDRM) dan Jabatan Sukarelawan Malaysia (RELA) membabitkan seramai 1,794 kekuatan.


Melaka kekal larang guna aset kerajaan negeri untuk PRU15

MASJID TANAH, 3 November- Penggunaan kemudahan dan aset kerajaan termasuk dewan milik kerajaan negeri di Melaka bagi tujuan kempen atau sebarang aktiviti Pilihan Raya Umum Ke-15 (PRU15), tidak dibenarkan. Ketua Menteri, Datuk Seri Sulaiman Md Ali berkata ia adalah ketetapan yang dikeluarkan Suruhanjaya Pilihan Raya (SPR) dan kerajaan negeri akur dengan arahan berkenaan. "SPR sudah menyatakan bahawa pejabat kompleks kerajaan negeri dan aset milik kerajaan negeri tidak boleh digunakan untuk berkempen.Kalau kerajaan negeri lain membenarkan, itu terpulang kepada SPR. Di Melaka, kita patuh dengan arahan SPR dan akan kekal hingga hari penamaan calon, tempoh berkempen seterusnya hingga ke hari pengundian," kata Sulaiman ketika ditemui RTM selepas mengadakan Lawatan Pemantauan Projek Negeri dan Program Komuniti Perikanan di Dewan Undangan Negeri (DUN) Ayer Limau. Semalam, kerajaan Negeri Sembilan membenarkan parti politik menggunakan dewan di bawah seliaan pihak berkuasa tempatan (PBT) bagi kegunaan berkempen pada Pilihan Raya Umum ke-15 (PRU15). Menteri Besarnya, Datuk Seri Aminuddin Harun berkata ia dibenarkan dengan sewaan mengikut jam dan bukannya menyewa mengikut hari atau dipajak seminggu.

(Ketua Menteri Melaka, Datuk Seri Sulaiman Md Ali diberi taklimat oleh pegawai bertugasberhubung projek berkenaan semasa lawatan tersebut)


PRU15: Rosol Wahid tidak gentar pertembungan empat penjuru

HULU TERENGGANU, 3 November - Timbalan Pengerusi Parti Pribumi Bersatu Malaysia (BERSATU) Terengganu, Datuk Rosol Wahid tidak gentar dengan pertembungan empat penjuru pada Pilihan Raya Umum Ke-15 (PRU15), bagi merebut kerusi parlimen Hulu Terengganu. Beliau menyatakan keyakinan, rakyat di parlimen itu bijak membuat pilihan untuk memilih calon yang mereka mahukan. Rosol juga percaya rakyat di Hulu Terengganu boleh menilai dan lebih matang untuk membuat pemilihan yang tepat.

"Insya-Allah berdasarkan perkhidmatan yang kita buat sejak menjadi ahli parlimen atau sejak 1999 saya di Hulu Terengganu tidaklah menjadi satu benda yang berat kerana saya tahu, saya yakin pengundi-pengundi Hulu Terengganu ini matang," katanya. Hari ini Gerakan Tanah Air, GTA turut mengumumkan calon bagi kerusi Parlimen Hulu Terengganu iaitu Mohd Khadri Abdullah.  Ia menjadikan pertembungan empat kerusi di parlimen itu melibatkan Perikatan Nasional (PN), Barisan Nasional (BN), Parti Keadilan Rakyat (PKR) dan Gerakan Tanah Air (GTA).


PRU15: Bantuan rakyat mesti bebas simbol politik - Rais

KUALA LUMPUR, 3 November - Amalan menggunakan lambang parti politik pada bantuan yang diberikan kepada rakyat perlu dilihat serius kerana ia merupakan satu bentuk rasuah sekali gus mencabul dan melanggar undang-undang antirasuah negara terutama dalam tempoh pilihan raya umum kini.Pengerusi Jawatankuasa Khas Mengenai Rasuah (JKMR) Tan Sri Dr Rais Yatim memandang berat isu itu dan menegaskan sebarang bantuan untuk rakyat haruslah bebas daripada lambang parti politik kerana ia merupakan satu bentuk sogokan dan pengaruh undi kepada parti tertentu."Barang siapa yang menerima bungkusan, kampit beras atau makanan sedemikian, dimohon agar lekas membuat laporan polis atau terus kepada Suruhanjaya Pencegahan Rasuah Malaysia (SPRM)."Harga diri demi demokrasi jauh lebih berharga daripada sekampit beras dan sebotol minyak masak," katanya dalam kenyataan dikeluarkan Parlimen Malaysia hari ini.Beliau berkata baru-baru ini terdapat beribu kampit beras dicap dengan lambang parti politik tertentu sebelum dihadiahkan kepada rakyat di kampung luar bandar dan kampung baharu, rumah pangsa serta tempat-tempat lain.

Selain itu, Rais turut menekankan supaya Suruhanjaya Pilihan Raya (SPR) lebih cakna menguatkuasakan Akta Kesalahan Pilihan Raya 1954 dalam memantau perkara tersebut.Beliau juga meminta SPR dan SPRM bersiap siaga dan bertindak mencegah perbuatan antikeluhuran itu, selain menyuarakan kebimbangan suasana pada masa kini yang seolah-olah menunjukkan perbuatan sogok-menyogok semakin berleluasa sehingga mewujudkan seperti pesta budaya rasuah.Pada 20 Okt lepas, SPR menetapkan 19 Nov sebagai tarikh pengundian Pilihan Raya Umum ke-15 (PRU15) manakala tarikh penamaan calon ditetapkan pada 5 Nov dan pengundian awal pada 15 Nov.Pelaksanaan pilihan raya itu akan melibatkan 222 kerusi Dewan Rakyat di seluruh negara dan negeri yang telah membubarkan Dewan Undangan Negeri (DUN) iaitu Perak, melibatkan 59 kerusi DUN, Pahang (42) dan Perlis (15).Turut diadakan serentak adalah PRK DUN Bugaya, Sabah. - BERNAMA


PRU15: Polis Perlis sedia hadapi sebarang kemungkinan

KANGAR, 3 November - Polis Perlis bersedia menghadapi sebarang kemungkinan yang berlaku sepanjang tempoh Pilihan Raya Umum Ke-15 (PRU15) di negeri itu, kata Ketua Polis Perlis, Datuk Surina Saad.Beliau memaklumkan kesemua keperluan termasuk anggota bersedia dikerah pada bila-bila masa sekiranya berlaku sebarang kemungkinan sepanjang PRU15 di Perlis. Bagi proses penamaan calon pada Sabtu ini, seramai 1,150 anggota akan bertugas di tiga pusat penamaan, sebagai persediaan awal sekiranya berlaku perkara tidak diingini seperti rusuhan dan tunjuk perasaan.

(Surina Saad bercakap kepada pemberita selepasMajlis Persmian penutupan cabaran Kokurikulum Kor Kadet Polis Peringkat Kebangsaan 2022di Padang Besar, Perlis)

"Kita sudah bersiap sedia hadapi situasi itu, sekiranya berlaku, dan saya harap tidak berlakulah. Di di negeri Perlis ini memang tidak pernah berlaku perkara-perkara yang tidak diingini sebelum ni, jadi diharapkan PRU15 juga tidak berlaku apa-apa lah," kata Surina Saad di sini.

Tambah beliau, Perlis tidak mempunyai kawasan Panas yang dikenal pasti berpotensi berlaku rusuhan sepanjang PRU15 ini.


PN Johor pertaruh 72 peratus calon baharu

KULAI, 3 November - Perikatan Nasional (PN) Johor mempertaruhkan 72 peratus calon baharu yang akan bertanding di semua 26 kerusi parlimen pada Pilihan Raya Umum Ke-15 (PRU15) pada 19 November ini.  Pengarah Jabatan Pilihan Raya PN Johor, Rasman Ithnain berkata 30 peratus calon PN pula terdiri daripada orang muda.  PN yang merangkumi Bersatu bertanding 16 kerusi, PAS 4 kerusi, GERAKAN 2 kerusi dan BERSEKUTU 4 kerusi.  Calon termuda PN Johor berusia 28 tahun manakala calon berpengalaman juga bekas Perdana Menteri, Tan Sri Muhyiddin Yasin merupakan calon paling senior PN Johor.

(Rasman bercakap kepada pemberita dalam sidang media khas Pilihan Raya Umum, di sini)

"Calon-calon kita sudah buat semakan dari segi muflis sebagainya, tiada masalah sediakan 20 org peguam untuk dibuat secara terus kepada calon, apa perlu dibuat adalah pergi Suruhanjaya Pencegahan Rasuah Malaysia (SPRM), Polis Diraja Malaysia (PDRM).. ini saringan terakhir," kata Rasman di sini. PN Johor sudah bersiap sedia untuk berkempen dan akan menyelesaikan urusan pencalonan dengan segera sebelum pengumumannya Sabtu ini.


'Jangan gelabah, jangan patah semangat' - Annuar Musa

KOTA BHARU, 3 November - Meskipun namanya digugurkan daripada senarai calon BN pada Pilihan Raya Umum ke-15 (PRU15) namun Tan Sri Annuar Musa bersikap terbuka dan berlapang dada merestui pencalonan Ketua Puteri UMNO Ketereh, Marzuani Ardilla Ariffin untuk bertanding di kerusi Parlimen Ketereh.Annuar yang menjadi Ahli Parlimen Ketereh sejak 2008 turut menasihatkan semua jentera pilihan raya Parlimen Ketereh supaya tidak menutup bilik gerakan dan patah semangat.“Pesan saya pada semua petugas pilihan raya...jangan gelabah, jangan tutup bilik gerakan, jangan cepat patah semangat. Kita ikuti perkembangan dengan sabar dan tabah. Setiap perbuatan mesti didahulukan dengan berfikir panjang.“Kita ikuti perkembangan dengan tenang. Jangan lebarkan perpecahan terutama dalam kalangan rakan seperjuangan dan umat Islam. Adakala kita disalahertikan, adakala kita difitnah dengan fitnah yang memilukan.“Namun, kekallah pada kebenaran dan kejujuran. Insya-Allah, ada hikmah di sebaliknya dan ganjaran di kemudian hari," katanya menerusi hantaran di laman Facebook beliau hari ini.

(Annuar Musa hadir ke Pejabat Perhubungan UMNO Kelantan hari ini untuk melihat proses pengisian borang calon-calon Barisan Nasional/FOTO Facebook Annuar Musa)

Tambahnya, Marzuani turut menghubunginya ketika dipanggil ke majlis pengumuman calon di WTCKL kelmarin.Katanya, Marzuani turut meminta pandangannya kerana perlu mengisi borang pencalonan hari ini.“Jawapan saya konsisten, teruskanlah seperti biasa, sempurnakan semua urusan terlebih dahulu,” katanya.Pada PRU14, Annuar berjaya mempertahankan kerusi Parlimen Ketereh dengan meraih majoriti 4,626 undi menewaskan calon Pas, Wan Ismail Wan Jusoh dan calon PKR, Datuk Dr Mohd Radzi Md Jidin.Annuar memperoleh undian sebanyak 25,467, Pas (20,841) dan PKR (6,799).


PRU15: GPS tampil 14 muka baharu, 15 penyandang sebagai calon

KUCHING, 3 November - Gabungan Parti Sarawak, (GPS) akan mengetengahkan 14 muka baharu dan mengekalkan 15 penyandang sebagai calon yang akan bertanding bagi 31 kerusi Parlimen  pada Pilihan Raya Umum Ke-15 (PRU15) tidak lama lagi.Premier Sarawak yang juga Pengerusi GPS, Datuk Patinggi Tan Sri Abang Johari Tun Openg berkata, GPS meletakkan Presiden Parti Rakyat Sarawak Datuk Joseph Salang Gandum untuk merampas semula kerusi Parlimen Julau selain penyandang kerusi parlimen Batang Sadong, Datuk Seri Nancy Shukri berpindah ke Parlimen Santubong.Manakala Penyandang Kerusi Parlimen Puncak Borneo, Datuk Willie Mongin dipertanggungjawab untuk memastikan kerusi berkenaan menjadi milik GPS kali ini."Pemilihan calon adalah dalam kalangan individu yang berpengalaman, golongan muda serta yang berumur di peringkat pertengahan," katanya dalam satu majlis di sini hari ini.Senarai calon gabungan dianggotai Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

(Datuk Patinggi Tan Sri Abang Johari Tun Openg bersama barisan calon yang akan bertanding pada PRU15)

Daripada 14 muka baharu, 2 merupakan calon wanita bagi kerusi Parlimen Batang Sadong iaitu Rodiyah Sapiee dan Datuk Seri Doris Sohpia Brodi untuk kerusi Sri Aman.Sementara itu, antara penyandang dikekalkan, Datuk Seri Richard Riot Jaem bagi Parlimen Serian, Datuk Seri Fadillah Yusof - Petra Jaya, Datuk Seri Alexander Nanta Linggi -Kapit, Datuk Henry Sum Agong untuk Parlimen Lawas dan Datuk Hasbi Habibollah bagi kerusi Parlimen Limbang.Parti Pesaka Bumiputera Bersatu akan bertanding di 14 kerusi, Parti Rakyat Bersatu Sarawak 7 kerusi, Parti Rakyat Sarawak 6 kerusi dan Parti Demokratik Progresif di 4 kerusi.Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon 5 November dan pengundian awal pada 15 November ini.


Gabungan calon muda, berpengalaman corak sistem politik negara

KUALA LUMPUR, 3 November- Gabungan calon muda dan berpengalaman yang diumumkan parti-parti politik bagi Pilihan Raya Umum Ke-15 (PRU15) disifatkan cukup menarik dan mengujakan terutama bagi pemerhati politik.Menurut Penganalisis Keselamatan dan Politik, Pusat Pengajian Perang Saraf Media dan Informasi UiTM, Dr Noor Nirwandy Mat Nordin senarai calon yang diumumkan menunjukkan perkara dikehendaki dalam sistem politik negara sedang berlaku.

Jelasnya, dinamik sistem politik harus berlaku dengan gabungan calon segar dan berpengalaman untuk menunjukkan kemampuan kepimpinan mereka selain dapat terus mewarnai politik negara."Diharap juga gabungan-gabungan yang belum memperkenalkan calon terus memperkenalkan calon yang lebih muda dan bertenaga dengan gabungan lama, calon-calon politik yang lebih senior berpengalaman demi untuk memastikan kestabilan dan memastikan ancaman mendatang itu dapat dilihat dengan cara yang lebih berbeza."Persepsi berbeza berbanding kepada persepsi biasa yang mungkin dilihat oleh calon-calon yang telah mewarnai politik Malaysia seberapa lama yang mungkin. "Jadi di sini saya rasa kemahuan dan kehendak kita ada golongan anak muda yang akan mengundi, kita ada golongan baharu yang akan mengundi sudah tentunya ini akan mengakibatkan satu bentuk perubahan pola pengundian dan memangkinkan satu bentuk cara pengundian yang baharu...kepentingan calon-calon yang segar, yang baharu dalam mewarnai parti politik Malaysia amat dialukan," katanya.

Beliau menyatakan demikian selepas menghadiri program terbitan RTM di Angkasapuri.


Khairy tekad laksana misi sukar tawan Sungai Buloh

(Khairy pada Majlis Bersama KJ di Parlimen Sungai Buloh)

SUNGAI BULOH, 3 November- Khairy Jamaluddin tekad untuk melakukan misi sukar menawan Parlimen Sungai Buloh pada Pilihan Raya Umum ke-15 (PRU15) ini.Beliau menegaskan akan berjuang habis-habisan di parlimen Sungai Buloh bagi merebut kembali kerusi yang dikuasai parti pembangkang selama tiga penggal."Kali ini saya datang dengan harapan walaupun mempunyai sedikit peluang untuk menang. Walaupun kawasan kita kalah dengan lebih 20,000 majoriti tapi saya percaya dan yakin kalau kita bersatu dan bekerja kuat, kita dapat meyakinkan pengundi dan dapat tawan Sungai Buloh pada 19 November."Khairy turut mengakui sudah lama tidak gemuruh dan berasakan seolah-olah seperti kali pertama bertanding pilihan raya.Ini berikutan rekod kemenangannya selama tiga penggal hanya di satu kawasan sahaja iaitu Rembau, Negeri Sembilan.Namun, perasaan itu beransur hilang sebaik melihat sambutan menggalakkan ketika hadir Majlis Bersama KJ di Parlimen Sungai Buloh (P107) di pejabat UMNO Bahagian Sungai Buloh."Alhamdulillah sambutan daripada BN Sungai Buloh sangat baik dan saya sangat terharu dengan sokongan yang diberikan."Walaupun sebelum ini saya calon daripada kawasan lain tetapi kehadiran saya diterima dengan seadanya daripada pimpinan tempatan," jelasnya ketika ditemui pemberita pada Majlis Bersama KJ di Parlimen Sungai Buloh.

(Khairy ditemui pemberita RTM di Pejabat UMNO Sungai Buloh)


BN Perlis tampil lima muka baharu di kerusi DUN

(Calon BN bagi DUN Perlis bagi PRU15)

KANGAR, 3 November- Barisan Nasional (BN) Perlis menampilkan 44% muka baharu bagi mempertahankan kemenangan PRU14 di Dewan Undangan Negeri (DUN) dengan sasaran lebih besar.Pengumuman senarai calon DUN diumumkan pengerusi perhubungan BN negeri, Datuk Seri Azlan Man pada Rabu di Kompleks DUN, Perlis.Beliau menyasarkan BN akan merampas kembali parlimen Kangar dan juga lima DUN yang tewas kepada pembangkang pada PRU lepas."Calon-calon ini telah pun melepasi saringan yang dibuat dengan teliti oleh pihak ibu pejabat. Mereka merupakan calon-calon yang memenuhi syarat yang ditetapkan. Jadi, insya Allah mereka semua akan mendapat sokongan daripada rakyat," jelas Datuk Seri Azlan Man.BN Perlis turut mengekalkan lapan exco yang akan bertanding di DUN yang sama pada PRU lalu.Antaranya Asmaiza Ahmad (Chuping), Nurulhisham Yaakob (Simpang Empat), Azizan Sulaiman (Santan), Hamizan Hassan (Kayang), Ruzaini Rais (Beseri), Siti Berenee Yahaya (Mata Ayer) dan Teh Chai Aan (Titi Tinggi) kecuali Rozieana Ahmad yang akan bertukar dari DUN Pauh ke Guar Sanji iaitu kerusi yang dimenangi Parti PAS.Pada PRU14, BN menang di Parlimen Padang Besar dan Arau serta 10 DUN iaitu Bintong, Kayang, Tambun Tulang, Simpang Empat, Pauh, Mata Ayer, Chuping, Santan, Beseri dan Titi Tinggi.

(Datuk Seri Azlan Man, Pengerusi Perhubungan BN Perlis)


PRU15: BN Perak tampil lebih ramai muka baharu bertanding DUN

IPOH, 2 November- Lebih 50 peratus muka baharu, ditampilkan Barisan Nasional (BN) Perak, untuk bertanding kerusi Dewan Undangan Negeri, (DUN), pada Pilihan Raya Umum ke-15 (PRU15). Pengerusi BN Negeri, Datuk Seri Saarani Mohamad mengesahkan angka itu terdiri daripada ketua sayap Pergerakan Wanita, Pemuda dan Puteri UMNO Bahagian.Bagaimanapun, calon bagi empat lagi kerusi, masing-masing Aulong, Buntong, Jelapang dan Sungkai masih belum dimuktamadkan.

(Pengerusi BN Negeri, Datuk Seri Saarani Mohamad)

"Aulong asalnya kerusi Gerakan, jadi bila kerusi Gerakan, di peringkat komponen masih berbincang yang sepatutnya diberikan kerusi itu, tiga lagi kerusi MIC. Buntong, Jelapang dan Sungkai, mereka belum menamakan lagi kepada saya, semalam untuk Parlimen sudah diumumkan, kerusi negeri belum lagi", katanya. Beliau berkata demikian selepas pengumuman calon Pilihan Raya Umum ke-15 Barisan Nasional Perak di Ipoh. Beberapa penyandang kerusi pada pilihan raya lepas juga tidak dicalonkan disebabkan beberapa faktor, antaranya menarik diri dan tidak disambung semula untuk mewakili parti bertanding di kawasan yang disandang sebelum ini. Beliau turut mengumumkan Ketua Koordinator Komunikasi BN, Mohd Shafiq Fhadly Mahmud diumum sebagai calon parti itu bagi kerusi Parlimen Larut menggantikan pendakwah bebas Datuk Mohammad Kazim Elias.Mohd Shafiq, 37 tahun juga Ketua Penerangan Pemuda UMNO Bahagian Larut dijangka berdepan dengan penyandang kerusi tersebut, Datuk Seri Hamzah Zainuddin yang akan bertanding atas tiket Perikatan Nasional (PN) serta Zolkarnain Abidin dari Pakatan Harapan.


PRU15: Belia di Johor digesa rebut peluang mengundi

JOHOR BAHRU, 2 November - Golongan muda khususya di Johor digesa merebut peluang sebagai pemilih dan mengundi pada Pilihan Raya Umum ke-15 (PRU15), 19 November ini. Ketua UMNO Bahagian Segamat, Datuk Zahari Sarip yang juga Exco Pertanian, Industri Asas Tani dan Kemajuan Luar Bandar, berkata sokongan menerusi Undi 18 penting bagi menentukan kerajaan lebih-lebih lagi dengan ramai calon dalam kalangan orang muda.

"Saya juga melihat semalam apabila ramai dalam kalangan orang-orang muda dinamakan sebagai calon pilihan raya kali ini, ia satu perkara yang baik kerana sekarang ini pengundi dalam kalangan orang muda kita dah buka ruang kepada orang muda, 18 tahun ke atas untuk mengundi, jadi kita beri ruang kepada orang muda untuk menjadi calon mewakili orang muda," kata Zahari Sarip selepas merasmikan Kursus Solusi Perniagaan melalui Pemasaran Digital di Bandar Baru Uda, di sini. Kursus selama tiga hari bermula semalam disertai lebih 100 peserta terdiri daripada usahawan muda dari seluruh daerah di negeri ini.Ia bertujuan membantu usahawan meningkatkan pasaran produk menerusi platform digital.


PRU15: Annuar Musa serahkan diri kepada rakyat

KUALA LUMPUR, 2 November- Ketua UMNO bahagian Ketereh, Tan Sri Annuar Musa meluahkan rasa bersyukur setelah mendengar keputusan yang dibuat oleh kepimpinan parti Barisan Nasional malam tadi.

Menurutnya, sebelumnya agak samar kerana langsung tidak di rujuk, jauh sekali dari dirundingi seperti mana tertulis di dalam perlembagaan parti.

"Apa pun, kita terima seadanya dan berlapang dada. Kita tutup dulu satu episod, dan kita pandang kehadapan serta menghitung langkah seterusnya," katanya dalam kenyataan di Facebook.

(Ketua UMNO bahagian Ketereh, Tan Sri Annuar Musa/ Foto FB Tan Sri Annuar Musa)

"PRU 14 dahulu, lebih 25,000 telah mengundi saya. Ahli UMNO Ketereh cuma 14,000. Bererti lebih dari 11,000 undi datangnya dari kalangan bukan ahli UMNO. Kesemuanya amat saya hargai. Ia memenuhi aspirasi saya yang mahu melihat ahli UMNO dan bukan ahli UMNO terutama kalangan ahli PAS supaya kekal bersatu padu dan menjunjung semangat Muafakat Nasional yg kita bersama perjuangkan," tambahnya.

Annuar berkata, untuk perjalanan seterusnya elok beliau tinjau pendirian jentera akar umbinya, serta sentimen rakyat yang mengangkatnya.

"Elok saya serahkan diri saya kepada rakyat dan biar rakyat tentukan perjalanan seterusnya," katanya lagi.

Pastinya jangan dibiarkan cabaran tidak bersahut, tikaman tidak bertepis, fitnah tidak berjawab dan hutang tidak berbayar.

Selain itu, annuar juga berkata, seeloknya saya berfikir dahulu dengan akal yang panjang, selepas itu barulah saya bertindak dengan jiwa yang tenang dan dada yang lapang insya-Allah.

"Kepada kawan kawan yg bertubi tubi dan ramai sekali memberi kata semangat didalam perjuangan, saya ucapkan ribuan terima kasih dan mohon bertenang", kata Annuar.


PRU15: Faizal Azumu tapis persepsi lawannya 'orang kuat' di Parlimen Tambun

KUALA LUMPUR, 2 November- Timbalan Presiden BERSATU, Datuk Seri Ahmad Faizal Azumu, menepis persepsi menggambarkan lawannya di Parlimen Tambun dalam Pilihan Raya Umum Ke-15 (PRU15), Datuk Seri Anwar Ibrahim, sebagai 'orang kuat'.Sebaliknya Menteri Belia dan Sukan itu yakin mampu memberi saingan sengit terhadap Datuk Seri Anwar Ibrahim kerana yakin Presiden PKR itu hanyalah 'orang biasa'.

(Timbalan Presiden BERSATU, Datuk Seri Ahmad Faizal Azumu)

"Hak beliau untuk bertanding dimana jua, kita harap pilihan raya & kempen dapat berjalan dengan baik. Itu yang saya harapkan dari semua pihak," katanya selepas Majlis Pengumuman Calon Parti Perikatan Nasional pada PRU15 di ibu negara.20 Oktober lalu, Pengerusi Pakatan Harapan (PH), Datuk Seri Anwar Ibrahim mengumumkan akan bertanding di kerusi Parlimen Tambun dalam PRU15, sekali gus akan bertembung dengan Datuk Seri Ahmad Faizal yang menyandang kerusi itu ketika ini.Datuk Seri Ahmad Faizal telah memenangi kerusi Tambun pada PRU14 atas tiket PH dengan majoriti 5,320 undi.


PRU15: Ismail Sabri, Zahid Hamidi pertahan parlimen asal, Khairy di Sg Buloh, Rembau Mohamad Hasan

KUALA LUMPUR, 1 November- Barisan Nasional (BN) menampilkan calon-calon lebih segar dengan gandingan muka baharu dan lama serta berpengalaman, termasuk dalam kalangan ‘Top 5’ UMNO untuk bertanding pada Pilihan Raya Umum ke-15 (PRU15).

Presiden UMNO Datuk Seri Dr Ahmad Zahid Hamidi dan Perdana Menteri Datuk Seri Ismail Sabri Yaakob, dicalonkan bagi mempertahankan kerusi Parlimen masing-masing iaitu di Bagan Datuk dan Bera.

(Presiden UMNO Datuk Seri Dr Ahmad Zahid Hamidi)

"Barisan nasional juga akan menampilkan lebih 85% calon-calon yang mempunyai kelayakan akademik, di peringkat pengajian tinggi dalam pelbagai disiplin ilmu dan kepakaran,” kata Ahmad Zahid pada Majlis Pengumuman calon BN malam ini.

"Barisan nasional akan mengutamakan ketaatsetiaan, tetap, khidmat dan muafakat," tambahnya.

Pengerusi BN itu turut mengumumkan Timbalan Presiden UMNO yang juga Timbalan Pengerusi BN Datuk Seri Mohamad Hasan sebagai calon BN bagi kerusi Rembau, Negeri Sembilan.

Khairy Jamaluddin yang sebelum ini memegang kerusi Rembau, dicalonkan di Sungai Buloh.

Ahmad Zahid juga mengumumkan dua lagi calon daripada kalangan ‘Top 5’ UMNO iaitu Naib Presiden UMNO Datuk Seri Mahdzir Khalid, calon di kerusi Parlimen Padang Terap, Kedah manakala Datuk Seri Mohamed Khaled Nordin akan bertanding di Kota Tinggi, Johor.

Untuk rekod top 5 merujuk kepada presiden, timbalan presiden dan tiga naib presiden.

Sementara itu, Setiausaha Agung BN yang juga Ahli Majlis Tertinggi UMNO Datuk Seri Dr Zambry Abd Kadir dicalonkan bertanding di Parlimen Lumut, Perak.

Selain kalangan calon yang dikenali ramai, BN turut menampilkan calon-calon berpengalaman seperti Datuk Dr. Mashitah Ibrahim di Kuala Kedah; Datuk Seri Jamil Khir Baharom di Jerai dan Datuk Seri Razali Ibrahim di Pagoh.

Kalangan muka-muka baharu yang dicalonkan antaranya ialah pendakwah bebas Ustaz Kazim Elias bertanding di Larut dan Menteri Kewangan Datuk Seri Tengku Zafrul Tengku Abdul Aziz di Kuala Selangor.

Pada majlis pengumuman calon BN itu, calon-calon di beberapa kawasan seperti Tanjung Karang, Jempol, Kuala Pilah, Bandar Tun Razak, Tumpat dan Kuala Nerus tidak diumumkan dan difahamkan masih dalam penelitian.


Perikatan Nasional umum calon bagi 169 kawasan parlimen

KUALA LUMPUR, 1 November- Perikatan Nasional (PN) mengumumkan calon Parlimen dengan pembahagian antara empat parti sekutunya.Pengerusinya Tan Sri Muhyiddin Yassin mengumumkan, PN bakal meletakkan calon di 169 Parlimen.

(Pengerusi Perikatan Nasional Tan Sri Muhyiddin Yassin / Foto Bernama)

“Perkara ini telah kita putuskan dalam Mesyuarat Majlis Pimpinan Tertinggi PN dan akan umum bakal calon bertanding kecuali bagi Kelantan dan Terengganu akan umum pada satu tarikh lain sama ada esok atau lusa,”katanya.Berdasarkan pembahagian kerusi, Bersatu mendominasi carta dengan meletakkan calon di 74 kawasan Parlimen.Manakala PAS, di 64 kawasan parlimen, Parti Gerakan 20 kawasan dan Kumpulan Bersekutu 11 kawasan Parlimen.Selain Tan Sri Muhyiddin kekal dicalonkan di Pagoh, Timbalan Pengerusinya Datuk Seri Ahmad Faizal Azumu, kekal di Tambun dan Datuk Seri Mas Ermiyati Samsudin kekal di Masjid Tanah.Juga Datuk Seri Mohamed Azmin Ali dan Datuk Seri Hamzah Zainuddin masing-masing kekal bertanding di Gombak dan Larut.Ketua Wanita PN yang juga Ketua Srikandi Bersatu, Datuk Seri Rina Mohd Harun pula bertukar kawasan Parlimen dari Titiwangsa ke Sepang dalam pilihan raya kali ini.Senator Mohd Radzi Jidin bertanding di Putrajaya, Datuk Kamarudin Jaffar (Bandar Tun Razak), Datuk Seri Saifuddin Abdullah (Indera Mahkota), Datuk Eddin Syazlee Shith (Kuala Pilah) dan Datuk Seri Mohd Redzuan Md. Yusof (Alor Gajah).Calon Pas ialah Senator Datuk Senator Idris Ahmad bertanding di Bagan Serai, Ir. Khairil Nizam Khirudin (Jerantut), Dr. Halimah Ali (Kapar) dan Datuk Dr. Yunus Hairi (Kuala Langat).


PAS berpendirian UMNO bukan musuh

KOTA BHARU, 30 Oktober - PAS kekal dengan pendirian bahawa UMNO bukan musuh walaupun tidak menjalinkan kerjasama dengan parti itu pada Pilihan Raya Umum ke-15 (PRU15). Setiausaha Agung PAS, Datuk Seri Takiyuddin Hassan berkata penyatuan ummah itu selari dengan ketetapan Presiden PAS, Tan Sri Abdul Hadi Awang yang perlu merangkumi parti Melayu-Islam. Konsep penyatuan itu dapat dilihat semasa pembentukan kerajaan secara bersama sejak Mac 2020 lalu.

(Takiyuddin bercakap kepada pemberita selepasMajlis Ramah Mesra Bersama Kelab Media Kelantan (KEMUDI), di sini)

"Kita tidak bermusuh…sebab itu kita kekal konsep penyatuan ummah, tidak boleh bermusuh walaupun kita tidak berkawan rapat tetapi bermusuh jangan sekali. Sebenarnya kita sudah bergabung Muafakat Nasional kita dah bergabung."Untuk PRU15 ini ya lah.. ada perkara-perkara yang membuatkan kita terpaksa buat pilihan sebab Presiden kita jelas penyatuan ummah mesti merangkumi semua parti-parti melayu Islam, jadi dengan itu kita begitulah," kata Takiyuddin di sini. Dalam perkembangan berkaitan jelas beliau, PAS akan mengekalkan sekurang-kurangnya sepuluh penyandang kerusi Parlimen termasuk Presiden PAS untuk bertanding pada pilihan raya kali ini. Takiyuddin bagaimanapun enggan mendedahkan secara terperinci nama penyandang terbabit. Perikatan Nasional (PN) yakin untuk memenangi kesemua kerusi Parlimen di Kelantan berdasarkan rekod pencapaian yang baik di negeri itu.


Tiada istilah musuh atau kawan yang kekal dalam politik - Ab. Rauf

AYER KEROH, 1 November - UMNO Melaka bersikap terbuka menerima sesiapa sahaja yang mahu menyokong mereka dalam usaha membantu kemenangan parti itu, pada Pilihan Raya Umum ke -15 (PRU15) 19 November ini.  Pengerusi Badan Perhubungan UMNO Melaka, Datuk Seri Ab. Rauf Yusoh berkata, ia termasuk bekas Naib Presiden Bersatu Datuk Mohd Rafiq Naizamohideen yang mengumumkan perletakan jawatannya pada 30 Oktober lepas.  Katanya, tiada istilah musuh atau kawan yang kekal dalam politik, kerana ia memerlukan sokongan berterusan oleh pihak terlibat.

(Ab. Rauf bercakap kepada pemberita selepasmempengerusikan Mesyuarat Khas Barisan Nasional (BN) negeri di sini)

"UMNO membuka sikap terbuka siapa yang datang, mahu membantu kita persilakan kerana kita mahu supaya membuktikan selama ini yang dipilih oleh rakyat Melaka sebuah kerajaan yang stabil, menjamin kemakmuran rakyat."Apa yang kita dapat sekarang, jadi kita selaku parti politik kita tiada musuh kekal, kawan..sesiapa yang hendak menolong kita persilakan," kata Ab. Rauf di sini. Ahad lepas, Mohd Rafiq mengumumkan, beliau meletakkan semua jawatannya dalam Bersatu dan keluar dari parti berkenaan berkuat kuasa serta-merta.  A. Rauf juga berkata, mana-mana individu yang tidak terpilih sebagai calon pada PRU15 kali ini perlu kekal meneruskan perjuangan parti.  Malah beliau turut menyeru kepada yang tercalon supaya menjalankan amanah diberi dengan bersungguh-sungguh.


Tuan Guru Abdul Hadi sah pertahan parlimen Marang

KOTA BHARU, 30 Oktober – Pas mengesahkan Presidennya, Tan Sri Abdul Hadi Awang, akan mempertahan kerusi Parlimen Marang pada Pilihan Raya Umum ke-15 (PRU15).Perkara itu disahkan Setiausaha Agung Pas, Datuk Seri Takiyuddin Hassan.“Saya tidak tahu pun desas-desus yang mengatakan beliau tidak akan bertanding pada pilihan raya kali ini.“Saya boleh mengesahkan di sini bahawa beliau akan pertahankan kerusinya,” katanya kepada pemberita selepas merasmikan Program Seminar Pemerkasaan Ekopelancongan Sumber Asli di Pantai Cahaya Bulan di sini hari ini.

Beliau berkata demikian ketika diminta mengulas dakwaan bahawa Presiden PAS itu tidak akan bertanding pada PRU15.Pada PRU14, Abdul Hadi menang di Parlimen Marang dengan meraih 53,749 undi menewaskan dua pencabarnya daripada Barisan Nasional dan Parti Keadilan Rakyat. – BERNAMA


Annuar tidak mahu bertanding parlimen lain selain Ketereh

KOTA BHARU, 29 Oktober - Penyandang Parlimen Ketereh Tan Sri Annuar Musa, menegaskan beliau tidak akan bertanding di kawasan lain sekiranya ditawarkan pada Pilihan Raya Umum ke-15 (PRU15) nanti.Annuar yang juga Ketua UMNO Bahagian Ketereh berkata prinsip itu dipegangnya selama ini, kerana mahu berkhidmat di tempat beliau dilahirkan."Walaupun saya pernah kalah pada PRU tahun 2008, saya tidak berpindah kerana saya tidak mahu bertanding di tempat lain, itu prinsip saya."Cara politik ialah masing-masing. Ada sesetengah orang setiap penggal berpindah tetapi saya memilih untuk menawarkan diri berkhidmat di tempat kelahiran saya," katanya kepada pemberita selepas menghadiri Program Jualan Murah Keluarga Malaysia (PJMKM) Melor, di sini.

Sementara itu, ketika ditanya sama ada beliau akan kekal bertanding di Parlimen Ketereh, Annuar yang juga Menteri Komunikasi dan Multimedia berkata pihaknya telah melakukan proses sebagaimana termaktub dalam perlembagaan parti dan ia akan ditentukan oleh pucuk pimpinan."Kita ikut perlembagaan parti yang mana peringkat bahagian sudah mencadangkan nama calon dan serahkan kepada Badan Perhubungan UMNO negeri, sebelum dirujuk kepada pusat."Mengikut perlembagaan jika mereka mahu memilih calon lain iaitu bukan senarai yang kita cadangkan, parti hendaklah berunding semula dengan bahagian berkenaan dan setakat ini tiada rundingan semula berlaku," katanya. - BERNAMA


BN Perak sasar menang 40 kerusi DUN untuk bentuk kerajaan stabil

SUNGAI SIPUT, 26 Oktober - Barisan Nasional (BN) Perak menyasarkan memenangi sekurang-kurangnya 40 kerusi Dewan Undangan Negeri (DUN) pada Pilihan Raya Umum Ke-15 (PRU15) untuk membentuk kerajaan negeri yang stabil.Pengerusinya Datuk Seri Saarani Mohamad berkata BN optimis setelah mengambil kira faktor penerimaan rakyat kepada BN yang mahukan perubahan dan kerajaan yang stabil. "Saya sebagai Menteri Besar yang telah mengumum dan melancarkan pada 15 Jun lalu, saya mesti meneruskan usaha baik ini. Sebab itu, Perak Sejahtera 2030 menjadi sebahagian manifesto kita. Kerana kita mesti meneruskan apa yang kita telah rancang.“Keyakinan untuk membentuk kerajaan itu tidak mustahil kerana pengundi kini sangat dinamik dan untuk mendapatkan satu kerajaan yang stabil, BN mesti tubuh kerajaan atas kekuatan parti sendiri,” kata Saarani yang juga Menteri Besar Perak, kepada pemberita selepas menghadiri majlis sambutan Deepavali peringkat Perak, di sini semalam.

DUN Perak mempunyai 59 Ahli Dewan Undangan Negeri (ADUN) dan memerlukan sokongan 30 ADUN bagi mendapat majoriti mudah untuk membentuk kerajaan.DUN Perak sebelum pembubaran pada 17 Oktober terdiri daripada 25 ADUN BN, DAP (15), Amanah (lima), Bersatu (empat), PAS, PKR dan PBM masing-masing tiga manakala Bebas (satu).Sementara itu, Saarani berkata Rang Undang-undang (RUU) Perlembagaan Persekutuan (Pindaan) 2022 berkaitan Anti Lompat Parti di Perak terpakai untuk Ahli Parlimen sahaja."Kita tidak sempat hendak membentangkan RUU terbabit maka ia tidak terpakai di DUN Perak," katanya.


Tiada perbincangan rasmi antara PN dan GTA hadapi PRU15 - Hamzah

PUTRAJAYA, 26 Oktober - Setiausaha Agung Perikatan Nasional (PN) Datuk Seri Hamzah Zainudin berkata gabungan berkenaan belum mengadakan perbincangan secara rasmi dengan Gerakan Tanah Air (GTA) untuk bekerjasama bagi menghadapi Pilihan Raya Umum ke-15 (PRU15)."Secara rasmi belum ada tetapi antara wakil-wakil mungkin ada, risik merisik itu biasa dalam politik buat masa ini. Pihak atasan belum buat keputusan sama ada perbincangan ini boleh dijalankan secara rasmi," katanya kepada pemberita ketika ditanya mengenai perbincangan antara PN dan GTA bagi menghadapi PRU15.Beliau ditemui selepas hadir majlis pelancaran duit syiling peringatan sempena Ulang Tahun Jubli Emas Jabatan Sukarelawan (RELA) ke-50 di sini semalam.

(Hamzah Zainudin beramah mesra bersama para hadirin padaMajlis Sambutan Jubli Emas Hari Ulang Tahun Ke-50 Jabatan Sukarelawan Malaysia (RELA))

Pada Sabtu lepas Timbalan Pengerusi Penaja GTA Datuk Seri Mukhriz Mahathir dilaporkan berkata pihaknya sudah mengadakan perbincangan dengan gabungan parti politik tertentu untuk melihat sama ada kerjasama boleh dilaksanakan ataupun tidak.Mukhriz dilaporkan berkata pihaknya terbuka untuk bergabung sama ada dengan PN atau Pakatan Harapan.GTA merangkumi Pejuang, Parti Bumiputera Perkasa Malaysia (Putra), Barisan Jemaah Islamiah Se-Malaysia (Berjasa) dan Parti Ikatan India Muslim Nasional (Iman).Sementara itu, mengulas mengenai permohonan penubuhan GTA yang dikatakan tidak diluluskan, Hamzah berkata beliau tidak mempunyai sebarang pengetahuan mengenai perkara itu dan menyerahkan sepenuhnya kepada Jabatan Pendaftaran Pertubuhan. - BERNAMA


PRS sedia buat persiapan hadapi PRU15

SIBU, 23 April-  Parti Rakyat Sarawak (PRS), sebuah parti berasaskan kaum Dayak serta parti komponen Gabungan Parti Sarawak (GPS), bersedia membuat persiapan awal dan menggerakkan jentera bagi menghadapi Pilihan Raya Umum (PRU) ke-15 yang dijangka diadakan tidak lama lagi.Ketua Pergerakan Pemuda PRS, Datuk Snowdan Lawan berkata, pelaksanaan Undi 18 yang dilihat sebagai sesuatu yang positif, bakal menarik penglibatan secara aktif golongan muda daripada parti itu ke kancah politik arus perdana.“Penyertaan aktif adalah dialu-alukan, masyarakat secara umumnya sekarang fokus kepada prestasi parti kita,” katanya ketika berucap pada Persidangan Perwakilan Tritahunan (TDC) ke-5 PRS di sini hari ini.Persidangan yang dihadiri kira-kira 350 perwakilian dari seluruh Sarawak itu dirasmikan oleh Naib Presiden PRS, Datuk Majang Renggi yang juga pengerusi jawatankuasa pengelola persidangan. Turut hadir Pemangku Presiden Datuk Joseph Salang Gandum dan Ketua Pergerakan Wanita Datuk Seri Doris Sophia Brodie.Snowdan berkata Pemuda PRS akan terus memainkan peranan menyuarakan pandangan tentang isu keselamatan, perpaduan, integriti dan solidariti parti, sama ada menerusi media arus perdana atau media sosial.

Selain itu, beliau turut menafikan anggapan dan komen bahawa PRS tidak akan bertahan selepas presiden pertamanya Tan Sri Dr James Jemut Masing meninggal dunia pada Oktober tahun lepas.“Kita sebagai anggota parti akan membuktikan (persepsi dan komen) mereka adalah salah,” tegasnya.Sementara itu, Datuk Seri Doris berkata parti itu menghadapi pelbagai ujian sejak 2019, antaranya pertukaran tiga kali perdana menteri dalam tempoh tiga tahun dan pemergian Masing yang telah meninggalkan impak besar kepada semua seluruh warga PRS. “Namun demikian PRS dapat mempertahankan kesemua 11 kerusi dipertandingkan dalam PRN12 (Pilihan Raya Negeri Sarawak ke-12) dengan jayanya dan dengan kerja keras serta sokongan semua pihak termasuk akar umbi yang membolehkan segalanya berlaku,” katanya semasa berucap pada persidangan itu.Menurut Doris, PRS juga amat menghargai serta mengiktiraf peranan, kehendak dan suara anak muda yang diterjemahkan melalui sokongan melaksanakan Undi 18. Oleh itu, beliau berharap semua pihak sentiasa berganding bahu mendasari penglibatan belia pada peringkat akar umbi agar impaknya lebih menyeluruh sebagai pembuat dasar serta penentu hala tuju parti itu.


MCA dekati golongan muda, tambah ahli baharu

KULAI, 18 September- MCA akan melipat ganda usaha untuk menambah ahli baharu parti itu, khususnya daripada golongan muda berusia bawah 40 tahun.Justeru, Presidennya, Datuk Seri Dr Wee Ka Siong berkata, program-program yang menjurus kepada penyertaan generasi muda dipergiat, untuk mendampingi golongan berkenaan."Golongan muda kini tidak mengundi berdasarkan parti.Sebaliknya menilai pemimpin yang dekat di hati, dengan dasar-dasar kerajaan yang dilihat dapat membantu mereka," katanya selepas merasmikan Persidangan Sayap Wanita dan Pemuda MCA Johor di sini.

(Datuk Seri Dr Wee Ka Siong pada Persidangan Sayap Wanita dan Pemuda MCA Johor di sini)

Datuk Seri Dr. Wee yang juga Menteri Pengangkutan memberitahu, MCA sudah bersedia pada tahap maksimum untuk berdepan Pilihan Raya Umum (PRU ke-15).Pihaknya juga akan melakukan yang terbaik untuk rakyat dan menegaskan kemenangan sesuatu parti ditentukan rakyat sendiri.Setakat ini MCA mempunyai lebih sejuta ahli.


Selangor tiada hasrat bubar DUN dalam masa terdekat - Amirudin

SHAH ALAM, 16 Mac- Kerajaan Selangor tidak berhasrat untuk membubarkan Dewan Undangan Negeri (DUN) sekiranya Pilihan Raya Umum ke-15 diadakan dalam masa terdekat, kata Menteri Besar, Datuk Seri Amirudin Shari."Hasil perbincangan saya dengan beberapa rakan Menteri Besar Pakatan Harapan (PH), kami sepakat adalah lebih baik dan berkesan jika pentadbiran ini diselesaikan sehingga penggal berakhir iaitu antara April dan Mei tahun hadapan."Bagaimanapun perkara itu masih bergantung kepada perkenan Sultan Selangor Sultan Sharafuddin Idris Shah,” katanya kepada pemberita selepas melancarkan Sistem Pengurusan Aset Jalan Pintar Selangor di Bangunan Sultan Salahuddin Abdul Aziz Shah di sini hari ini.

Menteri Besar Selangor, Datuk Seri Amirudin Shari

Amirudin yang juga Pengerusi PH Selangor berkata ini kerana selepas dua tahun negeri itu menempuh jangkitan wabak COVID-19, banyak perancangan dan projek kerajaan negeri terpaksa mengambil masa yang lama untuk diselesaikan.Semalam, Menteri Besar Negeri Sembilan, Datuk Seri Aminuddin Harun berkata, Negeri Sembilan hanya akan membubarkan DUN selepas tempoh penggal berakhir tahun depan dan perkara itu sudah dibincangkan bersama lima negeri lain ketika menghadiri Mesyuarat Majlis Raja-Raja baru-baru ini.Pilihan Raya Umum Ke-14 pada 2018 menyaksikan Negeri Sembilan, Pulau Pinang dan Selangor dimenangi PH manakala PAS membentuk kerajaan di Kelantan, Terengganu dan Kedah.Semalam Presiden PAS, Tan Sri Abdul Hadi Awang turut mengeluarkan kenyataan bahawa DUN ketiga-tiga negeri di bawah pimpinan parti itu tidak akan dibubar sehingga tamat tempohnya.


PM beri bayangan Parlimen dibubar tidak lama lagi

KUALA LUMPUR, 17 September- Perdana Menteri, Datuk Seri Ismail Sabri Yaakob memberi bayangan Parlimen bakal dibubarkan tidak lagi lagi.  Beliau memaklumkan, perbincangan bersama kepimpinan UMNO akan diadakan dalam tempoh terdekat. "Saya mendengar dengan jelas...lima pemimpin tertinggi, 'top 5' pun ada di sini. Insya-Allah dalam tempoh terdekat kita akan berjumpa."Dan paling penting apabila PRU diadakan kita mesti menang PRU akan datang."Kalau kita tak mampu menguasai kerusi membentuk kerajaan, kita akan kembali seperti sebelum PRU ke-14," katanya.

Perdana Menteri berucap pada Majlis Pelancaran Jentera Pemuda BN, di sini hari ini. Lebih daripada 10,000 ahli parti seluruh negara menghadiri majlis itu.


Sokongan rakyat Johor kembali pada MCA - Wee Ka Siong

(Presiden MCA, Datuk Seri Dr Wee Ka Siong bersama calon-calon MCA yang memenangi kerusi Dewan Negeri Yong Peng, Pekan Nenas, Bekok dan Paloh)

JOHOR BAHRU, 13 Mac - Kejayaan MCA memenangi empat kerusi Dewan Negeri Johor, membuktikan sokongan rakyat Johor meningkat terhadap parti tersebut. Presidennya, Datuk Seri Dr Wee Ka Siong berkata, paling menyerlah kejayaan merampas kerusi Dewan Negeri Yong Peng di mana MCA tewas selama dua penggal sebelum ini.MCA juga berjaya memenangi semula kerusi Dewan Negeri Pekan Nenas, Bekok dan Paloh. "Dalam konteks ini, tiga kawasan MCA yang kita kalah dua penggal berturut-turut, kita menang dengan majoriti yang agak selesa, untuk Paloh ini, dulu kita kalah tipis, tapi kali ini kita menang dengan majoriti agak selesa," kata beliau dalam satu sidang media, di sini.

(Presiden MCA, Datuk Seri Dr Wee Ka Siong pada sidang media di Johor Bahru)

Sementara itu, di kerusi Dewan Negeri Bekok, wakilnya, Tan Chong berhasrat memberi tumpuan kepada sektor eko pelancongan di kawasannya.  "Saya akan membangunkan eko pelancongan, pada tahun 2016, kita buat satu (program) eko pelancongan iaitu Jom Balik Bekok, pada masa tersebut, memang seluruh Malaysia (datang) daerah Bekok, mereka pergi melancong, satu hari dalam 30 buah bas ke Bekok," kata beliau. Manakala pemenang kerusi Dewan Negeri Paloh, Lee Ting Ham pula mahu memberi fokus menyelesaikan isu tempatan seperti usaha menaik taraf fasiliti, perparitan dan peluang pekerjaan golongan muda.  "Dengan (adanya) pemimpin UMNO, MCA dan MIC di Paloh, kita dapat membentuk satu pasukan perkhidmatan, yang dapat memberi khidmat kepada warga DUN Paloh, berkaitan isu sosio ekonomi, isu tempatan, supaya kita dapat menunaikan janji kita," ujar beliau.


PRU Dewan Negeri Johor : Kemenangan BN bakal beri impak positif dari segi kestabilan ekonomi dan politik - Pakar

KUALA LUMPUR, 13 Mac - Kemenangan dua pertiga Barisan Nasional (BN) dalam Pilihan Raya Umum (PRU) Dewan Negeri Johor ternyata bakal memberi impak positif kepada kestabilan ekonomi negeri tersebut. Penganalisis Ekonomi Putra Business School, Universiti Putra Malaysia (UPM), Profesor Madya Dr Ahmed Razman Abdul Latiff berpandangan ia bukan sahaja berupaya meningkatkan keyakinan dan kepercayaan pelabur, malah mampu menjana ekonomi negara sekali gus mencipta lebih banyak peluang pekerjaan.Menurut beliau, aspek ekonomi perlu terus diberi keutamaan apabila bermulanya pemerintahan BN sekali gus memastikan limpahan ekonomi sampai ke seluruh pelusuk negeri Johor dan tidak hanya tertumpu kepada bandar-bandar besar sahaja."Apabila kestabilan ekonomi dan politik dapat dicapai, ianya akan memberi kesan positif juga terhadap keyakinan pelabur, bukan sahaja pelabur domestik malahan pelabur antarabangsa, ini kerana kerajaan yang stabil akan memastikan segala dasar dan inisiatif untuk menarik pelaburan ke negeri akan dapat dilaksanakan tanpa gangguan dan komitmen penuh dapat diberikan oleh kerajaan negeri sepanjang tempoh pemerintahan tersebut," katanya ketika dihubungi Berita RTM, di sini.Ahmed Razman yakin rakyat telah menilai sebaiknya pucuk pimpinan yang mereka inginkan dan mula memilih politik yang lebih matang bagi memakmurkan negeri tersebut.

Sementara itu, Penganalisis Dasar Politik Ekonomi dan Pengajian Antarabangsa Universiti Utara Malaysia (UUM), Dr Md Shukri Shuib menyifatkan kemenangan besar BN dalam PRU Dewan Negeri Johor menterjemahkan keyakinan semula rakyat terhadap kepimpinan parti itu di bawah pentadbiran Perdana Menteri, Datuk Seri Ismail Sabri Yaakob."Keputusan Pilihan Raya Umum Dewan Negeri Johor memaparkan bahawa rakyat mahukan kestabilan negeri dan juga kerancakan pembangunan negeri Johor itu sebagai negeri pemangkin pembawa pelabur dan sebagainya, ia menjadi satu negeri yang signifikan kepada pembangunan Malaysia secara keseluruhan, jadi disebabkan ini, kita melihat bahawa 2/3 yang diperolehi oleh Barisan Nasional untuk membentuk kerajaan ini adalah satu amanah baru rakyat," kata beliau. Md Shukri berkata setiap manifesto yang dikemukakan dalam Ikhtiar Barisan Nasional Johor perlu direalisasikan menerusi dasar dan pimpinan pentadbiran baharu negeri berkenaan. Mandat rakyat harus diberi keutamaan menerusi pemerintahan yang telus dan berwibawa supaya sandaran kepercayaan rakyat kepada pimpinan baharu tidak disia-siakan dan dimanfaatkan sebaiknya.


PRU Dewan Negeri Johor: Menang 40 kerusi DUN melebihi sasaran, luar jangkaan - PM

KUALA LUMPUR, 13 Mac - Kemenangan besar pada Pilihan Raya Umum (PRU) Dewan Negeri Johor adalah di luar jangkaan.Perdana Menteri, Datuk Seri Ismail Sabri Yaakob berkata ramai menjangkakan Barisan Nasional (BN) boleh menang dengan majoriti mudah 35 kerusi. Namun, kemenangan di 40 kerusi Dewan Undangan Negeri (DUN) semalam melebihi sasaran ditetapkan oleh parti. "Saya percaya rakyat sudah boleh membuat perbandingan, dulu mereka tidak boleh membuat perbandingan sebab negara diperintah BN selama 60 tahun, ramai rakyat waktu itu melihat kelemahan BN. "Tetapi selepas Pilihan Raya Umum Ke-14 rakyat sudah boleh menilai dan ternyata apa yang dijanjikan oleh parti lain tidak dipenuhi walaupun sudah diberikan peluang oleh rakyat," kata beliau dalam hantaran di laman Facebook rasminya, hari ini.

Tambah Ismail Sabri yang juga Naib Presiden UMNO, rakyat menilai siapa yang lebih baik dan terbukti BN prihatin membantu rakyat. Disebabkan itu juga BN menang di Melaka dan di Johor kali ini, rakyat mudah membuat pilihan.Perdana Menteri turut menyampaikan ucapan terima kasih kepada pengundi Johor kerana memberikan kepercayaan kepada BN untuk menerajui kepemimpinan negeri berkenaan. Beliau meminta semua pihak menerima dengan hati yang terbuka, dengan melupakan pertandingan yang telah berlalu, untuk duduk bersama sebagai keluarga besar Keluarga Malaysia bagi membangunkan negeri Johor.


Usah lalai menang di Johor, BN perlu fikir strategi menang PRU - Annuar

KUALA LUMPUR, 13 Mac- Barisan Nasional (BN) tidak boleh leka dengan kemenangan pada Pilihan Raya Negeri (PRN) Johor, sebaliknya perlu memikirkan strategi dan langkah seterusnya untuk melakar kejayaan dalam Pilihan Raya Umum akan datang.Menteri Komunikasi dan Multimedia, Tan Sri Annuar Musa berkata, cabaran yang paling besar adalah mengurus kemenangan kerana yang menang bukan bererti terus menang.“PRN adalah satu pertempuran atau satu ‘battle’. Tidak bermakna kita memenangi peperangan.“Kehadapan kita perlu cekap dan berhati-hati. Pihak yang kalah tidak berdiam diri, malah pastinya akan menyusun strategi. Manakala pihak yang menang mungkin mudah lupa atau besar diri,” katanya dalam hantaran Facebook beliau.PRN Johor menyaksikan BN menang dengan majoriti dua pertiga apabila menang 40 daripada 56 kerusi Dewan Undangan Negeri yang dipertandingkan.Menyentuh mengenai peratusan keluar mengundi yang rendah iaitu kurang daripada 60%, Annuar berkata ini menunjukkan sekurang-kurangnya 20% pengundi memilih untuk menyepi dan memerhati pada pilihan raya negeri kali ini.

“Perlu kita fikir siapa mereka dan ke mana undi mereka PRU nanti,” katanya yang turut berterima kasih kepada rakyat Johor yang telah memberi kemenangan BN.“Terima kasih Johor. Terima kasih kepada semua yang membantu. Bak kata seorang penganalisa politik, kelebihan BN ialah kejayaannya menampilkan barisan yang bersatu. Benar. Bersatu itu teguh,” katanya.


“Saya sedia lepaskan jawatan” - Muhyiddin

KULAI, 13 Mac- Pengerusi Perikatan Nasional (PN), Tan Sri Muhyiddin Yassin sedia bertanggungjawab atas kekalahan gabungan itu dalam Pilihan Raya Negeri (PRN) Johor dan melepaskan jawatan sekiranya itu yang dimahukan oleh pimpinan parti gabungan itu.“Saya bersedia jikalau itu yang ahli dan pimpinan parti buat keputusan kerana kedudukan saya adalah persetujuan pimpinan PN.“Saya terima kerana kita (PN) mengamalkan sistem demokrasi dan itu adalah hak ahli parti atau parti komponen PN,” kata Presiden Bersatu itu dalam sidang media mengenai keputusan PRN Johor.Bekas Perdana Menteri itu, akur dengan kemenangan Barisan Nasional (BN).“Kami menang, kami kalah saya bertanggungjawab. Amanah saya pikul dan kalau ada rasa terkilan, saya terima. Saya dah buat terbaik dan semua kita sudah bekerja keras,” katanya.

Muhyiddin berkata sebagai parti gabungan baharu yang bertanding pada pilihan raya, PN menghormati sistem demokrasi dan menerima keputusan rakyat Johor yang telah memilih BN untuk menerajui negeri berkenaan.Meskipun PN hanya memenangi tiga kerusi daripada 56 dipertandingkan iaitu di DUN Bukit Kepong, Endau dan Maharani, namun secara umumnya parti gabungan itu diterima baik malah mendapat sokongan daripada pengundi Johor.“Tahniah kepada semua calon yang bakal menjadi YB (Yang Berhormat). Kita harap mereka akan jalankan amanat yang diberikan kepada mereka dengan baik, berkesan dan mampu memajukan kawasan masing-masing.“Kempen kita sudah laksanakan dalam tempoh PRN ini berjaya tarik perhatian rakyat Johor, cuma ia tidak mendapat cukup bilangan. Ini adalah petanda bahawa kita diterima cuma tidak sebesar diharapkan namun perjuangan akan diteruskan,” tambahnya.Beliau turut berkata PN akan melakukan analisa serta pascanilai berkaitan keputusan pilihan raya negeri itu terhadap PN seperti mengetahui sebab parti gabungan itu tidak memenangi jumlah kerusi yang lebih besar.


BN beri komitmen laksana reformasi pentadbiran negeri

JOHOR BAHRU, 13 Mac- Barisan Nasional (BN) yang menang pada Pilihan Raya Negeri (PRN) Johor bagi membentuk kerajaan negeri yang komited melaksanakan reformasi dalam pentadbiran kerajaan negeri dan membudayakan naratif politik baharu di Johor.Pengerusi BN Johor, Datuk Hasni Mohammad berkata, kerajaan negeri pimpinan BN juga akan terus memberi tumpuan kepada usaha memajukan ekonomi, membela golongan yang lemah dan memperkasa golongan belia.Beliau berkata Ikhtiar BN Johor turut akan dilaksanakan secara berperingkat bermula daripada Belanjawan Johor 2023.“Saya ingin mengajak semua rakyat Johor, mereka yang telah menyokong BN mahupun yang tidak, marilah bersama kita memakmur dan menjaga rumah kita Johor Darul Ta’zim (JDT).“Ingatlah, tiada ideologi politik, ahli politik dan parti politik yang lebih besar, lebih penting dan lebih utama daripada JDT, ini merupakan masa untuk kita bersama-sama membina Johor yang lebih makmur,” katanya pada sidang media selepas BN memenangi PRN Johor. Sementara itu, Hasni turut menzahirkan ucapan penghargaan buat seluruh rakyat Johor kerana telah melunaskan tanggungjawab mereka dan memilih BN untuk menerajui kerajaan yang baharu.

Beliau berkata, mandat yang diberikan itu menunjukkan bahawa rakyat Johor memilih kestabilan dan mementingkan masa hadapan kerajaan negeri.“Hari ini merupakan hari pertama dalam perjalanan yang hebat ini, saya ingin mengambil kata-kata Nelson Mandela (presiden kulit hitam pertama Afrika Selatan dan ikon anti-Apartheid) - ‘kita tidak kalah, sama ada kita menang, atau kita belajar’.“Pada hari ini rakyat Johor telah meraikan demokrasi dan melunaskan hak mereka, rakyat memilih kestabilan masa hadapan dan sebulat suara memilih BN untuk menjamin kemakmuran rumah kita iaitu JDT,” katanya.


PH akur kalah, akan lakukan post mortem siap sedia hadapi PRU-15

KULAI, 13 Mac- Pakatan Harapan (PH) Johor menerima kekalahannya pada Pilihan Raya Negeri (PRN) Johor dan akan melakukan ‘post mortem’ bagi mengenal pasti sebarang kelemahan, kekurangan dan kesilapan, kata Penyelaras PH Johor, Aminolhuda Hassan.Pascanilai itu katanya adalah penting bagi membolehkan PH bangkit semula ketika Pilihan Raya Umum (PRU) ke-15.Beliau berkata, PH menghormati keputusan yang dibuat oleh rakyat Johor serta menghargai semangat yang ditunjukkan pengundi di negeri ini walaupun peratusan keluar mengundi pada PRN Johor adalah rendah terutamanya dalam kalangan pengundi muda, undi 18 serta pengundi baharu yang didaftarkan secara automatik.“Kami akan mengadakan ‘post-mortem’ untuk memastikan sebarang kesilapan bagi membolehkan kami bangkit.“Ini penting supaya PH bersiap sedia untuk menghadapi PRU akan datang, khususnya BN yang kita ketahui memang ghairah mahu mengadakan PRU secepat mungkin,” katanya kepada pemberita dalam sidang media di sini hari ini.Turut hadir Pengerusi PKR Johor, Syed Ibrahim Syed Noh dan Pengerusi DAP Johor, Liew Chin Tong.Dalam pada itu, Aminolhuda yang juga merupakan Pengerusi Parti Amanah Negara (Amanah) Johor itu berkata, antara pengajaran yang boleh diambil dari PRN Johor adalah parti pembangkang sepatutnya bersatu dalam satu khemah yang sama.“Salah strategi atau tidak, itu sudah lepas, selepas ini masing-masing perlu berlapang dada dan terima pandangan satu sama lain dengan ikhlas kerana keputusan ini tidak dijangkakan,” katanya.Dalam pada itu, ketika ditanya adakah pertembungan PKR dan Parti Ikatan Demokratik Malaysia (Muda) di kerusi Dewan Undangan Negeri (DUN) Larkin antara penyebab kekalahan mereka, Aminolhuda enggan mengulas lanjut.“Kami tidak mahu melihat isu pertelingkahan itu sebagai faktor, sebab kita bukan hanya kalah di kerusi berkenaan sahaja tetapi kerusi lain-lain pun kita kalah juga,” tambahnya.Mengulas kedudukannya selaku Pengerusi PH Johor, beliau yang tewas di kerusi DUN Parit Yaani itu menyerahkan perkara itu kepada kepimpinan tertinggi PH untuk membuat keputusan.

Sementara itu, Penasihat DAP Lim Kit Siang berkata, jika mereka mempunyai tempoh satu minggu lagi untuk berkempen, kesemua empat kerusi ditandingi oleh calon parti iaitu Paloh, Yong Peng, Bekok dan Pekan Nanas akan dapat dikekalkan mereka.“Jika kami mempunyai satu minggu lagi waktu berkempen, BN akan mempunyai kerusi yang kurang (tetapi) kami tewas majoriti dua pertiga. Saya ingin mengucapkan tahniah kepada semua. Ia satu pertandingan yang sukar,” katanya.


BN kembali dapat mandat rakyat, 54.92% keluar mengundi

(Pengerusi SPR, Datuk Abdul Ghani Salleh/BERNAMA)

JOHOR BAHRU, 13 Mac - Keputusan penuh PRU Dewan Negeri Johor menyaksikan Barisan Nasional (BN) memenangi 40 daripada 56 kerusi yang dipertandingkan.Pengerusi Suruhanjaya Pilihan Raya (SPR), Datuk Abdul Ghani Salleh mengumumkan perkara itu dalam sidang media di SPR Command Centre, di sini malam ini."Daripada keseluruhan 56 kerusi, Barisan Nasional memperoleh 40 kerusi, Pakatan Harapan (11), Perikatan Nasional (3) dan masing-masing satu parti Ikatan Demokratik Malaysia (MUDA) dan Parti Keadilan Rakyat (PKR)," katanya.Menurutnya, pada PRU Dewan Negeri Johor ke-15 kali ini, seramai 1,426,573 atau 54.92% telah keluar mengundi."Jumlah tersebut meliputi jumlah pengundi biasa, pengundi awal dan pengundi pos yang telah mengundi."Untuk keterangan lanjut berkenaan keputusan PRU Dewan Negeri Johor Ke-15, sila layari portal spr.gov.my," katanya.PRU Dewan Negeri Johor menyaksikan sebanyak 1,021 pusat mengundi dibuka seawal 8.00 pagi tadi bagi membolehkan 2,539,606 pengundi biasa daripada 2,597,742 pemilih berdaftar mengundi.

Ia juga merupakan pilihan raya pertama kali, anak muda diberi peluang memilih wakil rakyat mereka serta merasai pengalaman keluar mengundi. Kumpulan itu melibatkan seramai 173,177 individu berusia 18 hingga 20 tahun.PRU Dewan Negeri Johor menyaksikan seramai 239 calon daripada 15 parti politik bertanding untuk merebut 56 kerusi Dewan Negeri.PRU Dewan Negeri Johor perlu diadakan selepas Suruhanjaya Pilihan Raya (SPR) menerima pemakluman rasmi berhubung pembubaran Dewan Negeri Johor Penggal Ke-14.Kerajaan negeri sebelum ini dilaporkan memiliki majoriti tipis, hanya 28 kerusi berbanding 27 kerusi di blok pembangkang, selepas kematian Ahli Dewan Negeri Kempas yang juga bekas Menteri Besar, pada 21 Disember lalu.


Kemenangan BN hadiah untuk rakyat Johor - Ahmad Zahid

JOHOR BAHRU, 13 Mac- Pengerusi Barisan Nasional (BN) Datuk Seri Dr Ahmad Zahid Hamidi menyifatkan kemenangan gabungan politik itu dalam Pilihan Raya Negeri (PRN) Johor sebagai hadiah kepada rakyat yang kembali memberikan kepercayaan kepada BN.Justeru itu, Ahmad Zahid berkata Ikhtiar BN Johor akan dilaksanakan segera dengan kepimpinan pusat terus membantu Pengerusi BN negeri Datuk Hasni Mohammad sebagai Menteri Besar. “Keputusan tidak rasmi di luar jangkaan. Syukur. Tiada perasaan sombong, riak, takabbur dan ujub, kejayaan ini hadiah untuk rakyat negeri Johor yang memberi semula kepercayaan kepada BN.

“Sebagai Pengerusi BN, saya akan mengemukakan nama Datuk Hasni agar dapat perkenan Tuanku (Sultan Johor) untuk teruskan tugas sebagai Menteri Besar Johor,” katanya.Beliau berkata demikian dalam sidang media selepas BN menang pada PRN itu.


BN pertahan DUN Layang-Layang, Maszlee kecundang

KLUANG, 13 Mac- Barisan Nasional (BN) berjaya mengekalkan kerusi Dewan Undangan Negeri (DUN) Layang-Layang, satu daripada ‘kerusi panas’ yang menjadi perhatian ramai pada Pilihan Raya Negeri (PRN) Johor dengan majoriti 2,815 undi.Calon BN, Abdul Mutalip Abd Rahim memenangi persaingan empat penjuru menewaskan calon PKR dan bekas Menteri Pendidikan, Dr Maszlee Malik, calon Perikatan Nasional (PN) K.Alagathiran dan calon Parti Pejuang Tanah Air (Pejuang) Ahmad Syafiq Othaman.Abdul Mutalip yang juga bekas penyandang kerusi DUN Layang-Layang pada 2013 hingga 2018 memperoleh 7,551 undi manakala Maszlee memperoleh 4,736 undi.Sementara itu, Alagathiran yang merupakan Ketua Pemuda Sayap Bersekutu Bersatu Negeri Johor mendapat 1,278 undi manakala Ahmad Syafiq hanya mampu meraih 164 undi.Keputusan diumum oleh Pegawai Pengurus Pilihan Raya DUN Layang-Layang Abdul Halim Abd Manap di Dewan Muafakat Majlis Daerah Simpang Renggam pada pukul 10.45 malam ini.

Ketika ditemui pemberita, Abdul Mutalip menzahirkan penghargaan dan kesyukuran kepada pengundi kerana diberi kepercayaan untuk memikul tanggungjawab sebagai wakil rakyat di DUN berkenaan.Bekas Pengerusi Jawatankuasa Agama dan Warisan Negeri Johor itu juga merakamkan terima kasih kepada pimpinan BN dan UMNO peringkat pusat serta negeri kerana diberi peluang untuk kembali menjadi calon di DUN Layang-Layang.Abdul Mutalip turut berjanji akan bekerjasama tanpa mengira fahaman politik dan parti dengan Maszlee yang merupakan Ahli Parlimen Simpang Renggam.“Ini adalah masa untuk kita bekerjasama, mungkin ada perkara yang memerlukan kolaborasi antara Parlimen dan ADUN (Ahli Dewan Undangan Negeri) bagi manfaat rakyat,” katanya.DUN Layang-Layang merupakan DUN di bawah Parlimen Simpang Renggam.Seramai 15,088 orang daripada 25,147 pengundi berdaftar di DUN Layang-Layang telah menunaikan kewajipan mereka hari ini.


PM ucap tahniah atas kemenangan BN di Johor

JOHOR BAHRU, 13 Mac - Perdana Menteri, Datuk Seri Ismail Sabri Yaakob mengucapkan tahniah kepada Barisan Nasional (BN) atas kemenangan pada PRU Dewan Negeri Johor.Ia dizahirkan melalui hantaran di laman Facebook beliau. Ismail Sabri yang juga Naib Presiden UMNO menzahirkan ucapan terima kasih kepada para pengundi, kepimpinan, jentera dan petugas yang bekerja keras bagi memastikan kemenangan BN pada pilihan raya ini.Jelas beliau, ini masa untuk Kestabilan Masa Depan Rakyat Johor.Sebanyak 56 kerusi Dewan Negeri dipertandingkan pada PRU Dewan Negeri Johor kali ini.Dewan Negeri Johor dibubarkan pada 22 Januari lepas.Manakala penamaan calon diadakan pada 26 Februari.


BN peroleh majoriti lebih 50% setakat 11.00 malam

(Pengerusi SPR, Datuk Abdul Ghani Salleh)

JOHOR BAHRU, 12 Mac - Barisan Nasional (BN) kembali mendapat mandat rakyat untuk menubuhkan kerajaan negeri Johor selepas memenangi PRU Dewan Negeri Johor ke-15.Pengerusi Suruhanjaya Pilihan Raya (SPR), Datuk Abdul Ghani Salleh berkata BN memperoleh majoriti melebihi 50%."Bagi keseluruhan pengundian sehingga pukul 11.05 minit malam, BN telah memenangi sejumlah 29 daripada 56 kerusi yang diperuntukkan."Dengan ini BN telah berjaya memperolehi satu majoriti melebihi 50% daripada jumlah keseluruhan kerusi yang dipertandingkan," katanya dalam sidang media di SPR Command Centre, di sini malam ini.Ghani dalam pada itu, berpuas hati dengan kelancaran proses pengundian hari ini."Hari ini proses pengundian telah berjalan dengan baik dengan baik dan lancar," katanya.